Jerangkung Dalam Almari: Raja Azmi harap tuah Adi Putra
Oleh MOHAMMAD SHAHEMY AZMI

28 Julai 2022, 7:14 pm
PETALING JAYA – Impak daripada kejayaan filem pecah panggung Mat Kilau: Kebangkitan Pahlawan lakonan aktor Datuk Adi Putra, penerbit filem Jerangkung Dalam Almari, Raja Azmi meletakkan harapan tinggi supaya naskah yang bakal ditayangkan pada 4 Ogos itu juga mendapat tuah serupa apabila menampilkan lakonan oleh pelakon asal Singapura itu.
Raja Azmi ketika ditemui Kosmo! semalam berkata, dia mengharapkan penampilan Adi Putra dalam filem bergenre seram itu dapat memberi magis sekali gus mencetus fenomena serupa seperti filem Mat Kilau: Kebangkitan Pahlawan.
“Saya berdoa dan berharap supaya filem Jerangkung Dalam Almari mendapat ‘tuah’ daripada aura filem Mat Kilau yang turut menampilkan lakonan Adi Putra,” katanya.
Ketika disoal tentang sasaran kutipan yang diharapkan, penerbit filem berusia 63 tahun itu enggan meletakkan target yang terlalu tinggi seperti yang diraih oleh filem arahan Syamsul Yusof itu selepas berjaya mencatat jumlah kutipan lebih RM90 juta.
“Saya tidak mahu menjanjikan apa-apa sebab takut hendak sebut angka kutipan yang disasarkan. Tapi kalau tidak dapat puluhan juta, dapat juta-juta pun cukuplah,” ujarnya kepada Kosmo!
Dalam pada itu, Raja Azmi turut melahirkan rasa syukur selepas filem Jerangkung Dalam Almari akhirnya bakal menemui penonton di pagawam selepas dua tahun ‘diperam’ akibat pandemik Covid-19.

Katanya, filem yang telah dibuat pada tahun 2019 itu berdepan dengan pelbagai kekangan termasuk bajet yang telah diterima tidak dapat dikeluarkan dari dalam bank atas sebab-sebab tertentu.
“Nasib baik kenalan saya yang merupakan seorang peguam sudi mendahulukan duitnya sebanyak RM50,000 supaya penggambaran dapat dijalankan. Kalau tidak akan tertangguh lagi,” jelasnya.
Raja Azmi yang sebelum ini telah menerbitkan beberapa buah filem antaranya ……Dalam Botol, Cinta 200 Ela dan Black Widow – Wajah Ayu memberitahu pengalaman lalu telah banyak mengajarnya supaya tidak menggunakan kuasa veto sebagai penerbit untuk memilih pelakon.
“Sebelum ini saya menggunakan kuasa veto saya sebagai penerbit untuk membuat pemilihan pelakon yang bukan lahir dalam bidang seni contohnya orang dari dunia sukan
“Selepas belajar dari kesilapan, saya kini memberi kuasa kepada pengarah untuk memilih siapa pelakon yang sesuai dan ambil pelakon sebenar,” katanya.
Sekadar info, selain Adi Putra, filem Jerangkung Dalam Almari arahan Shadan turut menampilkan lakonan Sophia Albarakbah, Hasnul Rahmat, Wan Hanafi Su, Anne Abdullah, Zaidi Omar, Fazlina Ahmad Daud, Amerul Effendi dan Isaac Iman. – KOSMO! ONLINE


SPRM kesan seorang lelaki bantu siasatan kes
Oleh MOHD. HUSNI MOHD. NOOR

28 Julai 2022, 7:05 pm
PUTRAJAYA – Suruhanjaya Pencegahan Rasuah Malaysia (SPRM) kini sedang mengesan seorang lelaki bagi membantu satu siasatan kes yang sedang dijalankan oleh pihak mereka.
SPRM menerusi kenyataan akhbar berkata, lelaki tersebut dikenali sebagai Chu Tuan Kang, 37, yang beralamat terakhir di No. 346, Kampung Sri Parit, Lukut 71010 Port Dickson, Negeri Sembilan.
Katanya, orang ramai yang mengenali atau mempunyai maklumat mengenai lelaki tersebut diminta menghubungi Pegawai Penyiasat, Muhammad Shahrul Nizam di talian 019-6842321 atau emel ke [email protected]. – KOSMO! ONLINE


SPAN serbu hostel pekerja guna air terawat secara haram
Oleh MOHD. HUSNI MOHD. NOOR

28 Julai 2022, 7:28 pm
CYBERJAYA – Suruhanjaya Perkhidmatan Air Negara (SPAN) menyerbu sebuah hostel pekerja kilang di Banting, Selangor hari ini kerana menggunakan bekalan air terawat secara haram.
SPAN menerusi kenyataan akhbar hari ini berkata, Serbuan
Menurutnya, hasil pemeriksaan mendapati, hostel tersebut mempunyai meter air yang sah namun, terdapat juga punca sambungan lain yang tidak melalui meter air yang sah di paip perhubungan milik Air Selangor.
“Semakan lanjut juga mendapati penggunaan air berkenaan adalah untuk kegunaan harian 100 pekerja kilang tersebut.
“Ujian teknikal serta klorin telah dilaksanakan dan hasil ujian tersebut mendapati premis mendapat bekalan air terawat Air Selangor tanpa melalui meter yang sah,” katanya.
Katanya, SPAN telah mengeluarkan Notis Pemberitahuan Kesalahan dan tindakan pemotongan bekalan air pada sambungan tidak sah tersebut telah dilakukan.

Jelasnya lagi, kes disiasat mengikut peruntukan Seksyen 123 (1) Akta Industri Perkhidmatan Air 2006 (Akta 655).
“Orang ramai dipohon untuk memaklumkan kepada operator air anda sekiranya terdapat sebarang kegiatan mencurigakan yang anda syaki berkaitan aktiviti mencuri bekalan air bersih termasuk membuat penyambungan bekalan air secara tidak sah,” katanya. – KOSMO! ONLINE


Beribu-ribu tan pakaian ‘bundle’ Britain jadi longgokan sampah di Ghana
Oleh KOSMO!

28 Julai 2022, 7:30 pm
ACCRA, Ghana – Beribu-ribu tan pakaian terpakai yang ‘didermakan’ oleh Britain kepada negara miskin, Ghana bertukar malapetaka apabila menjadi timbunan sampah yang memenuhi pantainya, lapor portal berita MailOnline semalam.
Bungkusan pakaian dikenali penduduk tempatan sebagai ‘Obroni W’awu’ atau ‘pakaian orang kulit putih mati’ itu dibeli secara pukal oleh penduduk tempatan dengan harapan dapat menemui beberapa helai baju atau seluar berkualiti baik untuk dijual semula.
Apa-apa sahaja yang tidak lagi bernilai atau tidak laku di gerai-gerai di Pasar Kantamanto yang terletak dekat dengan pantai, akan dibuang dan akhinya menjadi timbunan sampah setinggi 9  meter.
Bermula dari situ, arus akan menghanyutkan sampah pakaian itu ke Lagun Korle dan seterusnya ke laut.
Organisasi bantuan menganggarkan sebanyak 40 peratus pakaian yang tiba di Ghana dibazirkan dengan cara  seperti itu.
Masalah menjadi semakin buruk apabila anak-anak muda yang mementingkan trend tetapi tidak memiliki banyak wang, berlumba-lumba memenuhi almari pakaian mereka dengan barangan fesyen terpakai itu.

Britain adalah pengeksport pakaian terpakai kedua terbesar di dunia, sebahagian besarnya disebabkan penduduknya mengitar semula 70 peratus pakaian mereka sekali gus antara kadar tertinggi di mana-mana negara.
Kebanyakan baju kitar semula itu disumbangkan kepada kedai amal atau diletakkan ke dalam tong kitar semula atau beg oleh penduduk tempatan yang berniat baik dan  menganggap mereka melakukan sesuatu yang baik.
Separuh daripada keseluruhan pakaian terpakai itu  dijual semula secara tempatan dan bakinya akan dieksport. Pakaian terpakai untuk eksport  itu dibungkus dalam guni besar dan dijual pada harga serendah £100 (RM542) setiap tan kepada sesiapa yang sanggup mengambilnya.
Kebanyakannya bungkusan tersebut berakhir di Ghana, di mana peniaga tempatan membeli lebih daripada AS$80 juta (RM356 juta) pakaian terpakai Britain untuk  tahun lepas sahaja. – AFP


Peranan unit MPV PDRM penting tangani jenayah
Oleh ROSLIZA MOHAMED

28 Julai 2022, 7:20 pm
KOTA BHARU – Seramai 300 pegawai dan anggota unit kereta peronda (MPV) Ibu Pejabat Polis Kontinjen (IPK) Kelantan sentiasa bersiap sedia dalam membanteras kegiatan jenayah di negeri ini.
Pemangku Ketua Polis Kelantan, Datuk Muhamad Zaki Harun berkata, berdasarkan situasi semasa, unit terima tersebut dilihat mempunyai kemahiran dan ketangkasan dalam aspek tersebut.
“Bagaimanapun, Polis Diraja Malaysia tetap memberi latihan supaya unit ini lebih cekap dalam penugasan masing-masing untuk menangkap penjenayah di negeri ini.
“Kita boleh lihat banyak kes-kes jenayah berlaku di Tumpat dan Pasir Mas. Jadi, ketangkasan unit MPV amat diperlukan,” katanya ketika ditemui Kosmo! selepas merasmikan Majlis Penutup Pemanduan MPV Siri 01/2022 di padang kawad Batalion 8, Pasukan Gerakan Am di Pengkalan Chepa di sini hari ini.
Mengulas lanjut, Muhamad Zaki berkata, bekerja dalam satu pasukan atau kumpulan juga merupakan elemen penting sepanjang menjalankan tugas berkenaan sama ada dalam risikan, tangkapan dan penjenayah yang agresif.
Katanya, IPK Kelantan mempunyai lebih 100 kenderaan MPV di seluruh negeri bagi menjalankan tugas berkaitan ketika ini. – KOSMO! ONLINE


AMMB muktamadkan jualan perniagaan insurans am
Oleh KOSMO!

28 Julai 2022, 6:39 pm
PETALING JAYA – AMMB Holdings Berhad (AMMB) melalui anak syarikatnya, AmGeneral Holdings Berhad (AGHB) telah berjaya memuktamadkan penjualan anak syarikat milik penuh, AmGeneral Insurance Berhad (AGIB)  kepada Liberty Insurance Berhad (LIB).
Ketua Pegawai Eksekutif Kumpulan AMMB, Datuk Sulaiman Mohd. Tahir berkata, ini adalah susulan daripada penerimaan kelulusan kawal selia oleh Menteri Kewangan dan penandatanganan perjanjian jual beli saham dengan LIB.
“Kami sememangnya berbesar hati dengan penyempurnaan penjualan perniagaan insurans am ini kepada Liberty Mutual Insurance.
“Sebagai rakan kongsi strategik, kami berharap dapat menjalinkan kerjasama dengan mereka, dan kami juga yakin bahawa menerusi usahasama ini, kami akan lebih bersedia dalam memberikan perkhidmatan kepada pelanggan dan juga rakan kongsi perniagaan kami dengan penyelesaian insurans yang inovatif,” katanya dalam kenyataan yang dikeluarkan.
Menurut Sulaiman, ekoran penyempurnaan perjanjian tersebut, LIB telah memperoleh 100 peratus saham AGIB yang sebelum ini 51 peratus dimiliki oleh AMMB dan 49 peratus dimiliki oleh Insurance Australia Group,  untuk pertimbangan pembelian utama berjumlah RM2.29 bilion.
Sebagai sebahagian daripada perjanjian jualan,AMMB telah menerima wang tunai berjumlah RM287 juta dan 30 peratus kepentingan dalam AGIB dan LIB yang bernilai RM939 juta.

Sebagai sebahagian daripada urus niaga itu, AMMB telah memeterai kerjasama  bankasurans baharu selama 20 tahun bagi pengedaran produk insurans am.
Operasi AGIB dan LIB akan digabungkan secara rasmi pada tarikh berikutnya, yang mana entiti gabungan itu dijangka menjadi pembekal insurans am yang tersohor dan juga pembekal insurans kenderaan terbesar di Malaysia. -KOSMO! ONLINE


Nestle catat untung bersih RM169.7 juta suku kedua 2022
Oleh KOSMO!

28 Julai 2022, 6:53 pm
PETALING JAYA – Nestlé (Malaysia) Berhad (Nestle) meneruskan prestasi memberangsangkan dengan mencatatkan peningkatan jualan dan keuntungan yang kukuh bagi suku kedua berakhir 30 Jun 2022.
Ketua Pegawai Eksekutifnya, Juan Aranols berkata, prestasi menggalakkan itu dipacu oleh jualan domestik dan eksport yang kembali meningkat.
Menurut beliau, perolehan bagi suku tahun yang dilaporkan mencecah RM1.64 bilion, iaitu peningkatan sebanyak 18.8 peratus  berbanding RM1.38 bilion yang dicatatkan pada suku tahun yang sama tahun lepas.
Jelas beliau, prestasi ini dipacu oleh jualan domestik dan eksport yang masing-masing meningkat sebanyak 12.5 peratus dan 48.1 peratus.
“Tahap penggunaan terus meningkat disokong oleh aktiviti menambah permintaan dan kecemerlangan dalam pelaksanaan operasi.

“Usaha ini membolehkan kami menunaikan janji untuk menawarkan Good Food, Good Life kepada semua menerusi rangkaian produk kami yang luas, sambil mengukuhkan tahap komunikasi serta menggiatkan penglibatan kami dengan pengguna  melalui aktiviti digital dan acara yang berkaitan,” katanya dalam kenyataan yang dikeluarkan.

Aranols menerangkan, bertekad untuk membekalkan produk yang memenuhi pilihan pengguna, Kumpulan telah melancarkan beberapa produk baharu pada suku tahun yang dilaporkan.
Tambah beliau, Kumpulan mencatat untung sebelum cukai dan untung selepas cukai masing-masing meningkat kepada RM237.9 juta dan RM169.7 juta pada suku kedua  2022.
“Angka ini dicapai menerusi jualan yang lebih kukuh dan perbelanjaan berkaitan Covid-19 yang lebih rendah berbanding suku tahun yang sama tahun lepas.
“Prestasi lebih baik ini dicatatkan walaupun menghadapi kesan harga komoditi lebih tinggi, kadar pertukaran yang kurang baik dan juga kesan Cukai Makmur terhadap untung selepas cukai,” ujarnya. -KOSMO! ONLINE


Industri vape keliru dengan polisi GEG
Oleh KOSMO!

28 Julai 2022, 7:22 pm
PETALING JAYA – Malaysia Retail Electronic Cigarette Association (MRECA) menggesa kerajaan mengkaji semula polisi Dasar Penamat Generasi (GEG) yang diperuntukkan dalam Rang Undang-Undang (RUU) Kawalan Produk Tembakau dan Merokok 2022 yang dibentangkan untuk bacaan pertama dalam sesi Parlimen, yang mana ia akan melarang sesiapa yang dilahirkan selepas 1 Januari 2007 untuk menggunakan vape.
Presidennya, Datuk Adzwan Ab Manas berkata, rang undang-undang tersebut bukan sekadar melarang penjualan kepada sesiapa yang dilahirkan selepas 1 Januari 2007 malah sesiapa yang dilahirkan selepas tarikh tersebut juga tidak dapat bekerja dalam mana-mana kedai atau syarikat yang menjual atau mengedar produk vape.
“Ini adalah  sesuatu yang akan membebankan pemain industri dalam urusan mencari pekerja,” katanya dalam kenyataan yang dikeluarkan.
Adzwan menerangkan, RUU tersebut menyentuh beberapa tafsiran yang menyamakan rokok dan vape walaupun kedua-kedua produk tersebut adalah berbeza.
“Banyak yang perlu disemak semula. Merokok bukannya menggunakan vape tetapi dalam RUU tersebut, penggunaan vape disamakan sebagai perbuatan merokok dalam tafsirannya.
“Ini memberikan mesej yang sangat salah kepada pengguna vape dan orang ramai, malah bahan kandungan produk vape juga tidak patut ditafsirkan sebagai bahan merokok kerana produk vape atau kandungannya tidak berkaitan dengan rokok langsung,” katanya.

Tambah beliau, kerajaan sepatutnya mengambil langkah membezakan antara vape dengan rokok dalam RUU ini.
Jelas Adzwan, bagi negara-negara lain seperti New Zealand dan United Kingdom, peraturan dan tafsiran untuk vape adalah berbeza dengan rokok, ini adalah kerana negara tersebut mengambil langkah untuk mengurangkan kemudaratan merokok dengan menjadikan vape sebagai alat berhenti merokok.
Negara tersebut juga menyarankan agar  perokok berhenti merokok melalui vape. -KOSMO! ONLINE


Kampung Iboi dilanda kepala air lagi
Oleh NORLIDA AKMAR IDROS

28 Julai 2022, 6:21 pm
BALING – Penduduk di Kampung Iboi, Kupang di sini mula dilanda kerisauan apabila paras Sungai Kupang semakin meningkat dengan arus deras selepas berlaku hujan lebat kira-kira pukul 4 petang tadi.
Paras sungai dikatakan sudah mencecah jambatan Bailey yang dibina sementara bagi menggantikan jambatan lama yang runtuh akibat kejadian kepala air pada 4 Julai lalu.
Difahamkan terdapat beberapa buah rumah yang terletak di kawasan rendah dan berhampiran sungai sudah dinaiki air.
Pengerusi Jawatankuasa Kemajuan dan Keselamatan Kampung (JKKK) Kampung Iboi, Abu Hasan Samah, 62, berkata, hujan lebat berlaku kira-kira pukul 3 petang tadi sebelum air dari Gunung Inas turun dengan deras ke sungai berhampiran kawasan kampung.
“Penduduk kini dalam keadaan bimbang dan ada penghuni yang telah diminta berpindah ke kawasan selamat bagi mengelak kejadian tidak diingini berlaku,” katanya ketika dihubungi hari ini.
Katanya, setakat ini tiada batang pokok yang dihanyutkan seperti kejadian kepala air tempoh hari.

“Air masih deras sehingga sekarang dan ada tebing yang runtuh. Jika ada batang pokok yang dihanyutkan seperti kejadian kepala air sebelum ini, saya rasa jambatan Bailey ini pun akan runtuh,” ujarnya.
Tambahnya, penduduk di situ bimbang kolam takungan dari projek tanaman musang king di atas Gunung Inas pecah kerana ia mampu memberi kesan buruk kepada penduduk di situ.
“Pihak berkuasa seperti pihak polis, bomba dan Angkatan Pertahanan Awam Malaysia (APM) sudah berada di lokasi berisiko sebagai langkah berjaga-jaga,” katanya.


Dapat kad pengenalan selepas 25 tahun diisytiharkan ‘orang mati
Oleh KOSMO!

28 Julai 2022, 5:00 pm
BANGKOK – Seorang warga emas yang diisytiharkan  sudah meninggal dunia  secara tidak sengaja pada 1997,  akhirnya menerima kad pengenalan baharu, lapor akhbar Bangkok Post, kelmarin.
Ong-art Boonyarit,65, terpaksa hidup sengsara selama 30 tahun kerana kesilapan tersebut  menafikan hak dan kebajikannya sebagai  warganegara Thailand.
Ong-art dari kampung Moo 3, daerah Muang dalam wilayah Nakhon Sawan, berkata dia terkejut apabila  pergi ke pejabat daerah untuk memperbaharui kad pengenalannya suatu hari  pada akhir 2013 dan diberitahu bahawa dia tidak dapat berbuat demikian.
Ini kerana dalam rekod rasmi pendaftaran, Ong-art telah diisytiharkan sebagai sudah  mati.
Dia diberitahu bahawa pada 5 Nov 1997, seorang individu bernama Chuchart Detkla telah mengemukakan permintaan kepada Pentadbiran Bandar Nonthaburi untuk mendapatkan sijil kematian bagi Ong-art Boonrit.
Lelaki bernama Ong-art Boonrit itu merupakan seorang pesakit yang meninggal dunia akibat radang paru-paru di Nonthaburi.

Pejabat itu kemudiannya dimaklumkan bahawa upacara pengebumian Ong-art telah diadakan di Wat Mahabut (Mae Nak) di daerah Phra Khanong, Bangkok pada 6 Nov 1997.
Ong-art berkata dia tidak mengenali Chuchart.
Akibat pengesahan sijil kematian tersebut, Ong-art kehilangan semua hak warganegara Thailand termasuk faedah kebajikan negeri dan pencen bulanan hari tuanya.
Ong-art berkata, dia telah mengemukakan aduan kepada Pentadbiran Bandar Nonthaburi untuk memohon pembatalan sijil kematiannya  tetapi tiada tindakan dibuat.
Baru-baru ini dia memfailkan aduan kepada Pusat Damrongtham Nakhon Sawan yang membuka kertas siasatan ke atas kesnya.
Isnin lalu, Seorang gabenor wilayah,  Chayan Sirimas melawat Ong-art di rumahnya dan mengesahkan bahawa sijil kematiannya  akan dibatalkan dan kad pengenalan baharu akan dikeluarkan untuknya.
Ketua Daerah Muang, Narongchai Jindapan berkata,  individu yang memohon sijil kematian di atas nama Ong-art iaitu Chuchart adalah pegawai di bilik mayat Central Chese Institute.
Semasa memfailkan sijil kematian pesakit yang memiliki nama hampir sama dengan Ong-art, dia tidak mengisi ruang kad pengenalan.
Apabila nama tersebut dimasukkan ke dalam sistem, secara automatik mengesan nombor kad pengenalan Ong-art yang masih hidup dan mengisi ruang kosong yang ditinggalkan.
Chuchart telah memohon maaf kepada Ong-art atas insiden tersebut dan memaklumkan ia adalah kesilapan yang sangat tidak disengajakan. – Agensi


Selalu muncul di kaca televisyen, kanak-kanak sangka PM India pembaca berita
Oleh KOSMO!

28 Julai 2022, 5:30 pm
NEW DELHI – Seorang anak anggota Parlimen Parti Bharatiya Janata (BJP) India menjadi tular apabila menyangka Perdana Menteri, Narendra Modi ialah kakitangan sebuah stesen penyiaran, Lok Sabha TV, lapor laman Gulf News, semalam.
Anggota parlimen negeri Madhya Pradesh, Anil Firozia, membawa keluarganya bertemu Modi di Parlimen semalam.
Modi secara spontan bertanya kepada anak perempuan Anil yang berusia lapan tahun adakah kanak-kanak itu mengenali dirinya.
“Pastinya saya kenal anda. Saya selalu melihat anda di kaca televisyen.
“Anda bekerja untuk saluran Lok Sabha TV,” jawab kanak-kanak bernama Aahana itu.
Jawapan tersebut mengudang tawa besar dalam bilik pertemuan tersebut dan Modi memilih untuk tidak membetulkan jawapan Aahana.

Beliau sebaliknya hanya mengiakan jawapan berkenaan dan memberikan coklat sebagai hadiah. – Agensi


Suami cemburu penggal, bawa kepala isteri ke balai polis
Oleh KOSMO!

28 Julai 2022, 6:00 pm
NEW DELHI – Gara-gara mengesyaki isteri  bermain kayu tiga, seorang warga emas di India memenggal kepala wanita berkenaan sebelum membawanya ke balai polis untuk menyerah diri, lapor laman berita Banten Raya semalam.
Dalam kejadian pada 14 Julai lalu, lelaki dikenali sebagai Nakaphodi Majhi, 55, dari Dhenkanal, dalam negeri Odisha itu dilaporkan bertengkar dengan isterinya,  kira-kira pukul 3.30 pagi (waktu tempatan).
Disebabkan berang dan menuduh mangsa berlaku curang terhadapnya,  Nakaphodi mengambil sebilah parang lalu  memenggal kepala isterinya.
Pada keesokan paginya, dia dikatakan berjalan menuju ke balai polis Gondia untuk menyerah diri sambil memegang kepala mangsa.
Penduduk kampung yang gempar melihat perbuatan Nakaphodi bertindak menangkap lelaki itu sebelum menyerahkannya kepada polis.
Polis membuka kertas siasatan  kes tersebut. Hasil pemeriksaan awal, polis menemui sebilah senjata tajam berlumuran darah yang dipercayai digunakan dalam pembunuhan tersebut. – AGENSI


Writ saman dibenar serah kepada adik-beradik Jho Low
Oleh NORLIZAH ABAS

28 Julai 2022, 6:38 pm
KUALA LUMPUR – Mahkamah Tinggi di sini membenarkan 1Malaysia Development Berhad (1MDB) menyerahkan writ saman AS$3.7837 bilion kepada kakak dan adik lelaki ahli perniagaan dalam buruan, Low Taek Jho atau Jho Low yang kini berada di luar negara.
Peguam K. Siva Kumar yang mewakili 1MDB berkata, kakak Jho Low iaitu May Lin kini berada di Singapura manakala adik lelakinya, Taek Szen, berada di Hong Kong berdasarkan alamat terakhir mereka.
“Mahkamah memberi kebenaran kepada 1MDB untuk membuat penyerahan writ saman kepada kedua-duanya di luar Malaysia,” katanya kepada pihak media selepas prosiding pengurusan kes di hadapan Hakim Hayatul Akmal Abdul Aziz secara dalam talian hari ini.
Menurut peguam itu, pengurusan kes selanjutnya ditetapkan pada 23 Ogos ini di hadapan Penolong Kanan Pendaftar Haslinda A. Raof secara atas talian.
Pada 29 Disember 2021, Jho Low, bapa beliau Tan Sri Larry Low Hock Peng dan ibunya Puan Sri Goh Gaik Ewe selaku defendan telah memasukkan kehadiran dalam kes saman itu.
Bagaimanapun, writ saman berkenaan masih belum dapat diserahkan kepada seorang lagi defendan iaitu rakan sekutu Jho Low, Eric Tan Kim Loong.

Pada 7 Mei 2021, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan itu.
Berdasarkan writ itu, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Eric Tan serta AS$325 juta daripada Jho Low dan ayahnya.
1MDB Global Investments Limited pula menuntut AS$630 juta daripada Hock Peng, Jho Low dan Eric Tan serta AS$2 juta daripada Taek Szen, Jho Low dan Eric Tan.
Plaintif turut menuntut AS$3.5 juta daripada May Lin and Jho Low serta AS$1.695 juta daripada Goh, Jho Low dan Eric Tan berhubung pembelian barang kemas serta keuntungan rahsia selain AS$25.5 juta daripada Jho Low, Eric Tan, Hock Peng dan Taek Szen. – KOSMO! ONLINE


Elakkan makanan masin, minuman kafein dan produk tenusu ketika haid
Oleh KOSMO!

28 Julai 2022, 5:37 pm
PETALING JAYA – Makanan masin, minuman kafein dan produk tenusu antara yang perlu dielakkan oleh wanita ketika sedang mengalami haid.
Menerusi perkongsian oleh pegawai perubatan swasta, Dr. Ahmad Samhan, makanan masin boleh menyebabkan hidrasi sekali gus air dalam badan menjadi kurang dan cepat letih.
“Selain itu, jangan ambil minuman berkafein kerana ia boleh mengakibatkan sakit pada payudara.
“Produk tenusu pula mempunyai asid aracidonik yang boleh menyebabkan kekejangan perut,” katanya dalam penerangan video di media sosial.
Beliau berkata, wanita yang sedang haid juga dilarang mencukur bulu kerana kadar estrogen sangat rendah sekali gus rasa sangat sensitif serta sakit pada kawasan dicukur.
“Jangan lambat tukar tuala wanita kerana jika lambat akan meningkatkan risiko jangkitan salur kencing,” jelasnya. – KOSMO! ONLINE


Dewan Rakyat luluskan RUU Anti Lompat Parti
Oleh ZULKIFLI MANZOR

28 Julai 2022, 5:29 pm
KUALA LUMPUR – Dewan Rakyat sebentar tadi meluluskan Rang Undang-Undang (RUU) Perlembagaan (Pindaan) (No.3) 2022 bagi mengatasi gejala melompat parti dalam kalangan Ahli Parlimen.
RUU membabitkan peruntukan larangan Ahli Parlimen bertukar parti itu diluluskan melalui undian belah bahagian oleh 220 Ahli Parlimen yang menghadiri sidang Dewan Rakyat.
Yang Dipertua Dewan Rakyat, Datuk Azhar Azizan Harun mengumumkan seramai 209 Ahli Parlimen bersetuju, manakala 11 lagi Ahli Parlimen tidak hadir.
“Tahniah kepada seluruh Ahli Parlimen kerana telah mencatat sejarah,” katanya.
RUU berkenaan antaranya menetapkan seseorang Ahli Parlimen yang dipilih oleh rakyat pada pilihan raya akan hilang kerusi yang dimenanginya jika wakil rakyat itu ‘lompat parti’.
Bagaimanapun seseorang Ahli Parlimen tidak kehilangan kerusinya jika wakil rakyat itu dipecat daripada partinya atau sekiranya parti politiknya terbubar atau dibatalkan pendaftarannya.

RUU itu juga memansuhkan larangan bertanding selama lima tahun terhadap mereka yang meletak jawatan sebagai Ahli Parlimen.
Menteri di Jabatan Perdana Menteri (Parlimen dan Undang-undang), Datuk Seri Dr. Wan Junaidi Tuanku Jaafar berkata, beliau setuju RUU itu bukan penyelesaian 100 peratus kepada semua permasalahan yang timbul.
Bagaimanapun, kata beliau, kelulusan yang diperoleh oleh Dewan Rakyat tersebut merupakan langkah pertama.
“Saya mengucapkan terima kasih kepada 54 orang Ahli Parlimen yang menyertai sesi perbahasan RUU Perlembagaan (Pindaan) (No. 3) 2022 pindaan dalam jawatankuasa.
“Segala cadangan dan pandangan oleh Ahli Parlimen amat dihargai dan akan diberi perhatian sewajarnya,” katanya ketika menggulung perbahasan RUU berkenaan.
Kelmarin RUU Anti Lompat Parti yang dinanti-nantikan dibentangkan di Dewan Rakyat untuk bacaan kali kedua oleh Perdana Menteri, Datuk Seri Ismail Sabri Yaakob. – KOSMO! ONLINE


KJ mahu didik generasi 2007 dan ke atas bebas rokok
Oleh EDDY AQMAL MOHAMED HAMIDI

28 Julai 2022, 5:54 pm
PUTRAJAYA – Menteri Kesihatan, Khairy Jamaluddin Abu Bakar hari ini menjelaskan bahawa tindakan untuk mengharamkan penjualan rokok kepada generasi yang lahir pada dan selepas 2007 dibuat kerana tidak mahu terburu-buru selain mahu mendidik masyarakat.
Khairy Jamaluddin berkata, ada pihak yang bertanya kepadanya jika mahu mengharamkan penjualan rokok mengapa tidak terus dibuat serta merta dan mengapa perlu menunggu sehinggalah kepada generasi yang lahir pada dan selepas 2007.
“Keputusan seperti ini tidak boleh dibuat mendadak dan terburu-buru kerana kita perlukan masa untuk mendidik masyarakat, jadi kita memilih untuk menggunakan pendekatan berperingkat di mana akta berkenaan hanya terpakai kepada generasi yang lahir pada dan selepas 2007.
“Ini adalah supaya akta tersebut difahami dan diterima oleh generasi yang akan terkesan dengan peruntukan berkenaan,” katanya menerusi satu video yang dikongsikan oleh Kementerian Kesihatan (KKM) di laman media sosialnya.
Menurut Khairy Jamaluddin, tindakan itu juga sekaligus akan memberi masa yang cukup kepada golongan tersebut untuk memahami bahawa mereka akan menjadi generasi pertama yang akan membawa penamat kepada tabiat merokok.
“Pelan pelaksanaan peruntukan Generational End Game Anti Rokok-18 (GEG) atau dikenali sebagai Gegar-18 telahpun dilancarkan bagi memastikan persekitaran bebas tanpa tabiat merokok tersedia untuk generasi tersebut.

“Antara pihak yang terlibat adalah Kementerian Pendidikan (KPM), Kementerian Pengajian Tinggi, Majlis Belia Malaysia dan badan bukan kerajaan yang telah bersama dengan KPM dalam melaksanakan setiap aktiviti di bawah pelan Gegar-18 ini,” ujar beliau.
Jelas Khairy Jamaluddin, pelaksanaan GEG sememangnya tidak boleh ditangguhkan sehingga melepasi generasi selepas tahun 2007.
“Menurut laporan Malaysia Factsheet dalam The Asean Tabacco Atlas 2019, bilangan kematian pramatang dianggarkan telah mencecah 27,000 setahun dan angka tersebut sudah pun menunjukkan peningkatan.
“Adakah kita ingin melihat lebih banyak lagi nyawa tergadai sekiranya pelaksanaan ini ditangguhkan? Sudah pasti kita tidak mahu ia terus berlaku. Jadi sekarang adalah masa terbaik untuk meluluskan akta ini,” katanya.
Terdahulu, Khairy Jamaluddin telah membentangkan Rang Undang-Undang (RUU) Kawalan Produk Tembakau dan Merokok 2022 bagi bacaan kali pertama di Dewan Rakyat semalam.
Berdasarkan draf RUU itu, individu didapati menjual atau mempamerkan produk tembakau, bahan merokok atau produk pengganti tembakau kepada mereka yang lahir pada 1 Januari 2007 dan seterusnya, dicadang didenda tidak lebih RM20,000 atau dipenjarakan tidak lebih setahun atau kedua-duanya. – KOSMO! ONLINE


Pasukan khas ditubuh bantu lepasan JKM sambung pengajian
Oleh EDDY AQMAL MOHAMED HAMIDI

28 Julai 2022, 5:10 pm
PUTRAJAYA – Satu pasukan khas yang terdiri daripada agensi-agensi kerajaan akan diwujudkan bagi menyediakan laluan khas kepada kanak-kanak lepasan institusi Jabatan Kebajikan Masyarakat (JKM) untuk melanjutkan pelajaran baik dalam bidang kemahiran atau akademik.
Perdana Menteri, Datuk Seri Ismail Sabri Yaakob berkata, pada masa yang sama, syarikat-syarikat berkaitan kerajaan (GLC) akan bertanggungjawab menyediakan dana pendidikan dan dana penempatan serta laluan kerjaya.
“Pada masa sama, Yayasan Kebajikan Negara (YKN) pula akan menjadi penjamin bagi membantu kanak-kanak lepasan institusi yang tiada dokumen dengan kerjasama Jabatan Pendaftaran Negara (JPN).
“Pertubuhan Keselamatan Sosial (Perkeso) juga Majlis Amanah Rakyat (Mara) akan berperanan menyediakan latihan serta peluang pekerjaan selepas mereka tamat pengajian dan kesemua bantuan ini akan diselaraskan oleh Kementerian Pembangunan Wanita, Keluarga dan Masyarakat,” katanya dalam kenyataan hari ini.
Beliau berkata, kerajaan amat mengambil berat soal pemerkasaan kanak-kanak lepasan bagi menjamin masa depan golongan itu dan mereka yang berusia 18 tahun lazimnya tidak lagi ditanggung oleh JKM menyebabkan ada dalam kalangan mereka tercicir.
Terdahulu, Ismail Sabri telah mempengerusikan Mesyuarat Pertama Majlis Sosial Negara (MSN) 2022 yang dihadiri oleh Menteri-menteri Kanan, Menteri dan Timbalan Menteri berkaitan serta pegawai-pegawai kanan Kementerian, Jabatan dan Agensi yang terlibat.

“Mesyuarat pada hari ini juga bersetuju mewujudkan Gender Focal Team (GFT) di setiap kementerian dan agensi dalam usaha untuk meneroka potensi wanita dalam ekonomi dan mengarus perdana gender dalam setiap perancangan, pelaksanaan dasar dan inisiatif.
“Untuk itu GFT akan mempunyai sekurang-kurangnya tujuh orang ahli bagi mengkoordinasi dan melaksanakan inisiatif untuk mencapai kesaksamaan gender,” ujar beliau.
Tambah Ismail Sabri, mesyuarat turut menzahirkan kebimbangan terhadap kes jenayah siber yang semakin meningkat dan sejak 2016 sehingga 2021 dilaporkan terdapat hampir 82,000 kes penipuan siber melibatkan jumlah kerugian sebanyak RM2.21 bilion.
“Menyedari tahap kesedaran yang masih rendah dalam kalangan masyarakat tentang risiko penipuan dalam talian, Inisiatif Pembangunan Pelan Induk Kesedaran Keselamatan Siber bagi Menangani Isu Penipuan Siber diwujudkan.
“Ia bagi melahirkan warga siber yang berpengetahuan dan bertanggungjawab serta melindungi masyarakat daripada menjadi mangsa penjenayah siber,” katanya.
Dalam pada itu, beliau berkata, Rang Undang-Undang Antigangguan Seksual (RUU AGS) 2021 yang telah diluluskan di Dewan Rakyat pada 20 Julai lalu membuktikan komitmen kerajaan dalam menangani isu gangguan seksual di negara ini. – KOSMO! ONLINE


Ebit bantu warga emas terlantar di jalan
Oleh KOSMO!

28 Julai 2022, 6:14 pm
PETALING JAYA – Ujian berat yang dilalui seorang warga emas lelaki berusia 66 tahun akhirnya menemui sinar baharu apabila menerima bantuan dari penceramah bebas, Ebit Lew hari ini.
Ebit dalam hantaran di Facebook berkata, keadaan pak cik itu ketika ditemui dilihat terlantar dan tidak bermaya dengan kesan lebam pada mata membuatkan dia berasa sebak dan sedih.
“Di usia begini entah apa cerita hidupnya, ujian hidupnya. Sudah lama dia terlantar di sini.
“Bila saya tanya padanya kita bawa ke rumah tinggal dan jumpa doktor. Dia setuju dan angguk-angguk. Dia sebut namanya dan umurnya walaupun tidak jelas,” katanya.
Ebit berkata, warga emas terbabit telah dibawa ke rumah jagaan di Sri Kembangan sebagai penginapan baharu.
“Kita telah mandikan dan akan periksa kesihatan pak cik. Kami akan bayar kos penjagaan setiap bulan termasuk ubat-ubatan.

“Semoga pak cik cepat sembuh dan bersemangat. Begitulah ujian hidup. Saat datang tiada siapa peduli dengan kita. Rezeki dapat beri sedikit khidmat padanya,” luah Ebit. – KOSMO! ONLINE


NS Fest 2022 sasar hasil jualan RM2 juta
Oleh NOR SHAFAWATI YUP

28 Julai 2022, 4:02 pm
SEREMBAN – Negeri Sembilan Festival 2022 (NS Fest 2022) yang merupakan acara pelancongan tahunan negeri menyasarkan hasil jualan sebanyak RM2 juta menerusi program tersebut yang berlangsung hari ini hingga 31 Julai ini di Dataran Nilai.
Menteri Besar, Datuk Seri Aminuddin Harun berkata, festival itu yang menggabungkan tiga program tahunan utama negeri iaitu Hari Peladang, Penternak dan Nelayan Negeri Sembilan (HPPNS), Bulan Usahawan Negeri Sembilan, dan Food Fest Negeri Sembilan kali kedua diadakan selepas 2019 lantaran pandemik Covid-19.
“Sasaran RM2 juta hasil jualan pada tahun ini diyakini dapat dicapai menerusi kejayaan membanggakan pada NS Fest kali pertama pada 2019 yang merekodkan hasil jualan keseluruhan sebanyak RM1.1juta,” katanya pada sidang akhbar di sini hari ini.
Menurut Aminuddin, objektif penganjuran NS Fest adalah mewujudkan program promosi yang sinonim dengan Negeri Sembilan sekali gus mampu menjadi tarikan bukan sahaja kepada penduduk negeri ini malah dari negeri-negeri lain.
“Lokasi penganjuran di Nilai juga strategik di mana orang dari luar Negeri Sembilan dan berdekatan seperti Putrajaya, Kuala Lumpur dan Selangor boleh datang merasai keunikan makanan dan budaya adat Perpatih di sini.
“Mungkin ada yang tercari-cari makanan menarik di Negeri Sembilan, kita bawakan contohnya Kodai Makan Ain dari Kuala Pilah (masakan masak lemak) dan satay tulang Jelebu,” katanya.-KOSMO! ONLINE


Penghantar barang dipenjara 14 hari, denda RM15,000
Oleh NORLIZAH ABAS

28 Julai 2022, 4:12 pm
KUALA LUMPUR – Seorang penghantar barang dijatuhi hukuman penjara 14 hari dan denda RM15,000 selepas mengaku bersalah di Mahkamah Sesyen di sini hari ini atas pertuduhan menerima suapan RM3,000 sebagai upah meluluskan invois cukai bagi pembayaran perkhidmatan keselamatan.
Hakim Azura Alwi turut memerintahkan Habib Rahman Anwar Basha, 47, dipenjara 10 bulan lagi jika denda itu gagal dijelaskannya.
Terdahulu, Timbalan Pendakwa Raya Nor Diana Nor Azwa memaklumkan, hari ini ditetapkan untuk perkembangan akhir pengurusan kes tersebut.
Ujarnya, pihak pendakwaan telah menerima representasi yang dikemukakan oleh tertuduh bagi pengurangan hukuman. Representasi itu dihantar pada 24 Jun lalu.
Sehubungan itu, pertuduhan terhadapnya dibacakan semula dan Habib Rahman menukar pengakuannya kepada bersalah.
Ketika didakwa pada 31 Mei 2021, lelaki tersebut memohon dibicarakan terhadap pertuduhan yang dikemukakan.

Habib Rahman disabitkan menerima suapan wang tunai RM3,000 daripada S. Kumaran sebagai upah meluluskan invois cukai bagi pembayaran perkhidmatan keselamatan untuk bulan Disember 2016 yang dikemukakan oleh Syarikat G15 Security Sdn. Bhd.
Menurut pertuduhan, lelaki tersebut yang ketika itu bertugas sebagai pembantu perkhidmatan bangunan di Syarikat Chester Properties Sdn. Bhd. didakwa melakukan perbuatan itu pukul 10.22 malam, 29 Mei 2017 di No. 23 GM & 25GM, Jalan Pandan Indah 4/8 di sini.
Menurut fakta kes, Kumaran iaitu pengadu kes telah membuat laporan kepada SPRM berhubung perbualannya bersama tertuduh.
Pihak SPRM kemudian membawa Kumaran membuat rakaman perbualan telefon yang menyatakan tertuduh mempunyai niat untuk mengambil wang rasuah RM3,000 daripada pengadu di Hong Leong Bank Jalan Pandan Indah kira-kira pukul 10 malam.
Terdahulu, peguam Datuk Zailan Mohamed memohon anak guamnya dikenakan hukuman ringan kerana pengakuan bersalahnya telah menjimatkan masa mahkamah.
Hujah pembelaan, Habib Rahman yang tidak mempunyai rekod jenayah merupakan penanggung tunggal keluarga selain membiayai kos rawatan ayahnya yang telah uzur serta isteri yang menghidap ketumbuhan.
Bagaimanapun, Nor Diana memohon mahkamah menjatuhkan hukuman setimpal berbentuk pengajaran kepada tertuduh kerana keseriusan kesalahan yang dilakukannya.
Pendakwaan berhujah, kesalahan itu bukan secara tiba-tiba sebaliknya jenayah terancang melalui perbualan tertuduh dan pengadu kes.
Dia didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah seksyen 24 Akta yang sama. – KOSMO! ONLINE


20 maut disambar petir di India
Oleh KOSMO!

28 Julai 2022, 4:07 pm
NEW DELHI – Panahan petir membunuh 20 penduduk di lapan buah daerah di negeri Bihar, timur India dalam tempoh  hanya 24 jam, lapor Badan Penyiaran British (BBC) semalam.
Lebih banyak kejadian ribut petir dan kilat diramal melanda bahagian utara negeri itu semalam dan hari ini.
Justeru,  Ketua Menteri Bihar, Nitish Kumar meminta orang ramai supaya mematuhi arahan yang  dikeluarkan pihak berkuasa pengurusan bencana negeri.
Selasa lalu, Nitish mengumumkan pampasan berjumlah AS$5,008 (RM22,312) kepada ahli keluarga mangsa-mangsa yang terkorban akibat dipanah petir.
Beliau turut mengadakan mesyuarat pada minggu lalu dan  mengarahkan pegawai-pegawai untuk memasang alat perangkap kilat di semua bangunan kerajaan termasuk sekolah serta hospital, lapor akhbar Times of India.
Menurut laporan  sama, kedudukan geografi negeri Bihar menjadikannya sangat terdedah kepada kejadian panahan petir ketika musim hujan.

Beratus-ratus orang dilaporkan meninggal dunia di India setiap tahun akibat dipanah petir semasa  musim hujan monsun.
Satu daripada penyebab kepada kematian besar  tersebut adalah ramai penduduk  India  bekerja di luar bangunan berbanding mana-mana negara lain di dunia  sekali gus menjadikan mereka terdedah kepada bahaya.
Satu kajian yang dilakukan badan bukan berasaskan keuntungan, Majlis Promosi Sistem Pemerhatian Ketahanan Iklim sebelum ini mendapati  India merekodkan lebih 18 juta panahan petir antara April 2020 hingga Mac 2021.
Angka itu meningkat 34 peratus berbanding tempoh sama tahun sebelumnya. – Agensi


Empat sekeluarga ditahan disyaki aktif mengedar dadah
Oleh NOR AZIAH MAT NOH

28 Julai 2022, 4:48 pm
KUALA LUMPUR – Kegiatan empat sekeluarga disyaki aktif mengedar dadah terbongkar apabila mereka ditahan menerusi serbuan berasingan di Jalan Kuching dan Taman Indah Perdana, Kepong pada Isnin lalu.
Difahamkan, polis berjaya merampas pelbagai jenis dadah bernilai RM328,385 menerusi tiga serbuan berkenaan.
Ketua Polis Daerah Sentul, Asisten Komisioner Beh Eng Lai berkata, kegiatan keluarga itu terbongkar apabila polis menahan dua individu berusia 38 dan 27 tahun pada pukul 1.45 pagi di sebuah kondominium dekat Jalan Kuching.
“Hasil siasatan dua individu itu membawa kepada tangkapan melibatkan seorang bapa dan anak perempuan tirinya berusia 47 dan 18 tahun di tempat letak kereta kediaman yang sama bersama 11,000 pil Erimin 5 serta 200 pil ekstasi.
“Kita juga turut menemui wang tunai sebanyak RM7,000 dipercayai hasil jualan dadah dua beranak berkenaan,” katanya dalam sidang akhbar di Ibu Pejabat Polis Daerah (IPD) Sentul, di sini hari ini.
Menurut Eng Lai, polis kemudian menyerbu sebuah rumah di Taman Indah Perdana, Kepong sebelum menahan si ibu serta anak lelaki berusia 38 dan 19 tahun.

“Hasil pemeriksaan, polis turut menemui 100 gram (g) dadah jenis ketamin serta 90 (g) serbuk disyaki dadah jenis methylenedioxy-methamphetamine (MDMA) menjadikan nilai keseluruhan dadah yang dirampas berjumlah RM328,385.
“Kita juga merampas wang tunai berjumlah RM40,000 dipercayai hasil jualan dadah oleh keluarga terbabit yang mula aktif sejak tahun lepas,” ujarnya.
Tambah Eng Lai, kesemua suspek kini ditahan reman selama tujuh hari sehingga 1 Ogos ini di bawah Seksyen 39(b) Akta Dadah Berbahaya 1952. – KOSMO! ONLINE


JPJ Kelantan kutip RM2.04 juta bidaan nombor plat DEL
Oleh ROSLIZA MOHAMED

28 Julai 2022, 4:40 pm
KOTA BHARU – Jabatan Pengangkutan Jalan (JPJ) Kelantan berjaya merekodkan kutipan sebanyak RM2.04 juta bagi nombor siri pendaftaran DEL dalam tempoh lima hari bermula 21 hingga 25 Julai lalu.
Pengarah JPJ Kelantan, Mohd.Misuari Abdullah berkata, daripada jumlah itu, nombor siri DEL 7 mencatatkan bidaan tertinggi iaitu RM95,008.
Menurutnya, lima siri nombor pendaftaran yang paling banyak dibida sepanjang tempoh tersebut adalah DEL 11, DEL 1174, DEL 98, DEL 1805 dan DEL 39.
“Jumlah keseluruhan pembida bagi siri nombor pendaftaran tersebut adalah seramai 2,292 menerusi sistem bidaan nombor pendaftaran kenderaan secara dalam talian (JPJeBid).
“JPJ Kelantan sebelum ini menyasarkan kutipan hasil daripada bidaan siri pendaftaran DEL sebanyak RM2 juta dan kutipan RM2.04 juta itu melebihi jumlah yang dijangkakan,” katanya dalam satu kenyataan di sini hari ini.
Menurutnya, sepanjang tempoh pelaksanaan sistem JPJeBID diperkenalkan bermula daripada siri DDP hingga DEL, JPJ Kelantan telah mengutip hasil sebanyak lebih RM37.8 juta. – KOSMO! ONLINE


MAINS cadang wujud pusat pemulihan akidah
Oleh ZAKKINA WATI AHMAD TARMIZI

28 Julai 2022, 4:23 pm
SEREMBAN – Majlis Agama Islam Negeri Sembilan (MAINS) akan mewujudkan sebuah pusat pemulihan akidah bagi pesalah syariah di negeri ini.
Pengerusi MAINS, Datuk Dr. Abdul Aziz Sheikh Abdul Kadir berkata, perkara tersebut kini diperingkat kajian yang turut melibatkan Fakulti Undang -Undang Universiti Kebangsaan Malaysia (UKM).
“Setakat ini, individu yang disabit dalam kesalahan-kesalahan syariah dihantar ke pusat pemulihan di Selangor dan MAINS melihat perlu diwujudkan satu pusat yang hampir sama di Negeri Sembilan.
“MAINS mungkin lebih fokus kepada kesalahan akidah dengan tujuan untuk memperbetulkan dan mendidik balik pesalah-pesalah ini untuk kembali kepada ajaran Islam sebenar .
“Perkara ini masih lagi diperingkat permulaan dan sudah hampir enam bulan ia berjalan,” katanya kepada pemberita selepas merasmikan Konvensyen Perundangan Jenayah Syariah Negeri Sembilan Kali Ke-6 di sini hari ini.
Abdul Aziz menambah, dana sebanyak RM55,000 juga telah disalurkan kepada Jabatan Pendakwaan Syariah Negeri Sembilan bagi menjalankan penyelidikan berkaitan penubuhan pusat pemulihan akidah di negeri ini.

“Penyelidikan ini penting bagi memastikan hukuman alternatif berbentuk pendidikan dan pemulihan di pusat pemulihan akidah itu dapat direalisasikan selain pelaksanaan perintah kehadiran wajib (PKW). Saya menjangkakan pusat ini akan dibina dalam tempoh tiga tahun lagi,” katanya.-KOSMO! ONLINE


Melaka kenal pasti 13 tapak PPR baharu
Oleh MUHAMMAD SHAHIZAM TAZALI

28 Julai 2022, 4:19 pm
JASIN – Kerajaan negeri telah menghantar 13 cadangan tapak projek perumahan rakyat (PPR) Melaka kepada kerajaan Persekutuan untuk dimasukkan dalam Rancangan Malaysia Ke-12 (RMK-12) dan RMK-13.
Ketua Menteri, Datuk Seri Sulaiman Md. Ali berkata, jumlah keseluruhan tapak cadangan projek itu melibatkan kawasan seluas 36.26 hektar.
Katanya, 13 kawasan itu membabitkan PPR Lendu, PPR Machap, PPR Lesung Batu, PPR Bukit Katil, PPR Kudu, PPR Pondok Batang dan PPR Nyalas.
“Semua ini (cadangan) telah kita hantar dan kawasan seperti mana saya sebut tadi telah dikenal pasti, cuba masukkan dalam RMK-12.
“Inilah 13 kawasan baru untuk kita bina PPR dan kalau boleh konsep PPR ini nanti cuba buat konsep sewa untuk dimiliki (RTO), kita boleh lihat kemudahan di PPR Tehel ini sangat cantik dan biarlah (projek baru) rakyat Melaka dapat memiliki rumah berkualiti,” katanya pada sidang akhbar Majlis Pelancaran RTO PPR Tehel dan PPR Krubong di sini, hari ini.
Tambahnya, turut terlibat dalam cadangan itu adalah PPR Asahan, PPR Masjid Baru, PPR Paya Rumput, PPR Sungai Udang, PPR Durian Tunggal dan PPR Sungai Rambai.-KOSMO! ONLINE


Kalau Syamsul arahkan, saya terus terima – Adi Putra
Oleh SAIRUL ZAMRI MISRANI

28 Julai 2022, 4:20 pm
PETALING JAYA – Bintang utama filem Mat Kilau: Kebangkitan Pahlawan, Datuk Adi Putra mengakui perlu mempertimbangkan banyak perkara jika masih ditawarkan berlakon dalam sekuel kedua filem epik tersebut.
Adi berkata, wajar untuknya mempertimbangkan dan mengkaji pelbagai aspek sebelum memberikan sebarang kata putus.
“Kenyataan filem bakal disambung sudah dikeluarkan, tetapi saya belum dihubungi pihak penerbit. Jika ditawarkan, saya kena tahu bagaimana naskhah dan apakah Syamsul Yusof masih menjadi pengarah?
“Jika bukan Syamsul, siapa pengarah yang bakal menggantikannya? Maklumat ini perlu kerana saya sudah serasi bekerja dengan Syamsul sejak zaman filem KL Gangster lagi.
“Kalau pengarah lain, wajar untuk saya mempertimbangkan. Namun, jika Syamsul, saya akan terus terima,” katanya.
Adi ditemui pada majlis tayangan perdana dan sidang akhbar filem terbaharunya, Jerangkung Dalam Almari di Kota Damansara, di sini malam tadi.

Dalam pada itu, menurut Adi atau nama sebenarnya Mohamed Hadi Putera Halim, 41, berkata persetujuan juga diambil kira kepada faktor kesihatan semasa dan kemampuannya untuk melakonkan babak aksi.
“Bukan faktor pengarah sahaja, saya kena lihat juga dari segi faktor usia. Walaupun cadangan membuat sambungan filem tahun ini, tetapi mungkin penggambarannya tahun depan atau entah bila.
“Kita tidak tahu bagaimana keadaan kesihatan pada ketika itu. Walaupun dibayar RM1 juta sekali pun, tetapi jika tak mampu dari segi kesihatan, susah juga.
“Untuk berlakon filem aksi, perlu daya ketahanan fizikal yang kuat. Faktor kesihatan diambil kira kerana tubuh saya ini nak pakai lama,” ujarnya.
Diminta mengulas mengenai kutipan jualan tiket filem Mat Kilau yang berjaya meraih RM90 juta selepas sebulan ditayangkan, lelaki kelahiran Kota Singa itu meluahkan rasa syukur dan berterima kasih atas sokongan banyak pihak.
“Saya rasa semua orang tengah sujud syukur sebab julung kali dalam sejarah mencecah kutipan RM90 juta. Saya yakin jumlah dan angka tersebut akan bertambah.
“Saya mendoakan semoga filem Mat Kilau mampu mencecah kutipan RM100 juta. Filem ini belum ditayangkan lagi di Indonesia dan perbincangan dengan Netflix untuk ditayangkan dalam platform tersebut pun sudah dijalankan,” katanya. – KOSMO! ONLINE


Pekerja kilang ugut bunuh ibu, adik direman 4 hari
Oleh OTHMAN YAHAYA

28 Julai 2022, 4:27 pm
SUNGAI PETANI – Seorang pekerja kilang yang mengugut mahu membunuh ibu dan tiga adiknya hanya kerana dilarang menggunakan motosikal dalam kejadian di Bandar Perdana di sini semalam direman empat hari bermula hari ini.
Perintah tahanan reman ke atas suspek berusia 20 tahun itu dikeluarkan oleh Majistret Nurul Aina Ahmad.
Siasatan ke atas lelaki itu dilakukan mengikut Seksyen 506 Kanun Keseksaan kerana melakukan ugutan jenayah.
Kosmo! Online pada semalam melaporkan seorang lelaki yang berang kerana dilarang menggunakan motosikal sanggup mengugut untuk membunuh ibu dan tiga adiknya di rumah mereka di sini.
Dalam kejadian pada pukul 2 petang itu, suspek berusia 20 tahun turut memegang sebilah pisau sehingga menakutkan ibunya yang berusia 40 tahun.
Suspek dikatakan mengamuk selepas ibunya tidak membenarkan dia menggunakan motosikal jenis Honda C70. – KOSMO! ONLINE


Selangor bangunkan aplikasi halal
Oleh MOHD YUNUS YAKKUB

28 Julai 2022, 4:09 pm
SHAH ALAM – Kerajaan negeri akan membangunkan aplikasi halal bagi memudahkan pengguna mengenalpasti produk yang telah mendapat pensijilan halal.
Menteri Besar Selangor, Datuk Seri Amirudin Shari berkata, ini akan mendorong syarikat-syarikat mendaftar produk mereka terutama berasaskan makanan supaya mendapat pensijilan halal.
“Namun ramai ‘take for granted’ untuk memiliki atau mendapatkan label halal lebih-lebih lagi di kalangan pengusaha beragama Islam kerana mereka tiada keprihatinan.
“Cuma pensijilan halal akan menjamin kerana sebahagian besar akan melihat daripada sumber mana produk dan bekalan dibuat, penyimpanan, kualiti kebersihan kepada kesihatan,” katanya pada sidang akhbar selepas melancarkan program baucar halal Selangor membantu rakyat tangani inflasi di lobi Dewan Undangan Negeri (DUN) di sini, hari ini.
Dianggarkan seramai 2,800 rakyat negeri ini yang berpendapatan bulanan isi rumah kurang daripada Pendapatan Garis Kemiskinan (PGK) bakal menerima manfaat baucar halal itu.
Baucar bernilai RM100 ini boleh digunakan untuk membeli barangan keperluan status halal dalam satu transaksi di premis-premis terlibat seperti Kohijrah, Mydin, 99 Speed Mart dan Azzainmart Peneraju Kedai Halal. -KOSMO!ONLINE


Kerja pembersihan buangan kimia di Dengkil selesai – JAS
Oleh MOHD. HUSNI MOHD. NOOR

29 Julai 2022, 11:17 pm
PUTRAJAYA – Jabatan Alam Sekitar (JAS) memaklumkan kerja-kerja pembersihan buangan kimia yang ditemui di sebuah tapak pelupusan sampah haram di Dengkil, Selangor baru-baru ini telah selesai dijalankan.
Ketua Pengarahnya, Wan Abdul Latiff Wan Jaffar berkata, kerja pembersihan berkenaan dimulakan pada 9 Julai dan berakhir pada 22 Julai 2022 dengan kerjasama kontraktor yang dilesenkan JAS.
Beliau berkata, ia dilakukan hasil bantuan logistik serta tanah daripada Pejabat Daerah dan Tanah Sepang bagi kerja-kerja menimbus dan meratakan tanah.
“Kerja-kerja pembersihan melibatkan pemindahan sebanyak 15 tong dram 200 liter, tujuh bekas Intermediate Bulk Container (IBC) dan dua beg jumbo mengandungi tanah, plastik dan kain buruk tercemar.
“Tatacara pembersihan dan pelupusan adalah mengikut Prosedur Tetap Operasi (PTO) Pelupusan Haram Buangan Terjadual dan kesemua buangan kimia tersebut telah dilupuskan di fasiliti yang dilesenkan oleh JAS,” katanya menerusi kenyataan akhbar hari ini.
Pada 4 Julai lalu, JAS berjaya menemui punca aduan bau buangan kimia iaitu di sebuah tapak pelupusan sampah haram di Kampung Semarang berdekatan Kampung Orang Asli Bukit Jenuk, Sepang. -KOSMO! ONLINE


Sultan Selangor titah perbaharui azam jadi lebih kreatif, berinovasi
Oleh ISKANDAR SHAH MOHAMED

29 Julai 2022, 10:02 pm
SHAH ALAM – Sultan Selangor, Sultan Sharafuddin Idris Shah menitahkan umat Islam memperbaharui azam untuk menjadi lebih kreatif dan berinovasi dalam menghadapi dunia yang kian mencabar.
Baginda bertitah, ia terutama ketika negara kini dilanda pelbagai ujian seperti wabak penyakit dan bencana alam.
“Ini demi memastikan rakyat dapat terus menjalani kehidupan seperti biasa dan kebajikan mereka tetap terjaga.
“Mengambil semangat tahun baharu, ia peluang terbaik menanam semangat untuk berubah dan memperbaiki diri kepada lebih baik sama ada individu, keluarga, jabatan, masyarakat mahu pun negara,” titah baginda menerusi kenyataan Istana Alam Shah, malam ini.
Sultan Sharafuddin dan Tengku Permaisuri Selangor, Tengku Permaisuri Norashikin berkenan menzahirkan ucapan sambutan Awal Muharram 1444 Hijrah kepada seluruh umat Islam di negara ini.
Titah baginda, Allah S.W.T. memerintahkan manusia untuk berusaha mengubah nasib diri sendiri berdasarkan
firmannya di dalam Surau al-Ra’d.

“Dalam konteks umat Islam pada masa ini, ‘hijrah’ kali ini diharap menjadi titik perpindahan untuk meninggalkan segala sifat buruk (mazmumah) kepada sifat terpuji dengan meninggalkan perbuatan keji dan maksiat,” titah baginda.
Sultan Sharafuddin bertitah, sabda Rasulullah S.A.W. turut membawa maksud bahawa Muslim itu adalah orang yang menjadikan Muslim lain selamat daripada lisan dan tangannya. -KOSMO!ONLINE


Selangor bentang RUU Enakmen Anti Lompat Parti pada November ini
Oleh KOSMO!

29 Julai 2022, 8:56 pm
SHAH ALAM – Rang Undang-Undang (RUU) Enakmen Anti Lompat Parti di Selangor dijangka digubal dan dibentangkan pada sidang belanjawan negeri itu November depan.
Speaker Dewan Undangan Negeri (DUN) Selangor, Ng Suee Lim (he) berkata, pembentangan RUU itu akan menjadikan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti yang diluluskan di Dewan Rakyat semalam sebagai rujukan agar tidak berlaku sebarang percanggahan.
“Kita akan ikut modul (RUU) seperti dilaksanakan oleh Dewan Rakyat kerana tidak mahu ada sebarang pertikaian pada masa hadapan.
“Kita di peringkat negeri sudah pasti akan mengikut jejak langkah Parlimen dan saya akan berbincang dengan Ketua DUN iaitu Menteri Besar Selangor, Datuk Seri Amirudin Shari dalam masa terdekat agar Selangor mengikut langkah itu secepatnya,” katanya pada pemberita di lobi DUN, hari ini.
Beliau berkata demikian bagi mengulas kenyataan Pengerusi DAP Lim Guan Eng yang dilaporkan Pakatan Harapan (PH) memberi jaminan semua negeri di bawah pentadbiran mereka iaitu Selangor, Pulau Pinang dan Negeri Sembilan akan meminda Perlembagaan dan Undang-Undang Tubuh Negeri secepat mungkin, selepas RUU itu diluluskan.
Suee Lim turut tidak menolak kemungkinan sidang DUN khas akan diadakan sekiranya terdapat permintaan khusus untuk RUU anti lompat itu segera dibentang.

“Kalau ada keperluan mendesak kita akan adakan sidang khas. Itu terpulang kepada Menteri Besar sebagai ketua dewan untuk mengadakannya. Kita tidak ada masalah dan bila-bila masa boleh buat,” jelasnya. -KOSMO!ONLINE


Orang Sabah pertama sampai bulan?
Oleh KOSMO!

29 Julai 2022, 9:09 pm
PETALING JAYA – Seakan tidak percaya apabila melihat satu klip video yang menyaksikan seorang individu sedang berjalan seperti di permukaan bulan.
Video yang kini tular di media sosial itu rupa-rupanya hanya berlaku di Sabah, Malaysia.
Didakwa individu yang lengkap memakai seragam angkasawan itu merupakan ‘Sabahan’ dan sedang berjalan di salah satu jalan raya yang tidak rata dan berlopak.
Dikatakan klip tersebut dihasilkan adalah kerana ingin memerli pihak terlibat yang hanya membiarkan keadaan jalan tersebut dengan keadaan yang amat menyedihkan.
Rata-rata orang ramai juga bersetuju dengan cara memerli itu dan menyifatkan orang di balik tabir video tersebut seorang yang kreatif.
“Aku tabik la dengan siapa yang buat video macam ni, baru ada akal sikit pemerintah ni, ” kata Ardini Zara.

“Lawak pun ada tapi bagi aku bijak la cara perli ni. Kalau kita tengok memang macam dekat bulan jalannya. Padahal di Sabah sahaja, ” kata Nini Ijani.
“Dah tak rasa malu lagi ke pihak berwajib sampai tahap ni orang perli kamu, kalau aku tak tahu nak letak muka ni dekat mana dah, ” kata Fadzli Yusoff. – KOSMO! ONLINE.


Silat Dunia: Al Jufferi ketuai empat pesilat ke separuh akhir
Oleh AMRAN MULUP

29 Julai 2022, 8:38 pm
MELAKA – Juara dunia tiga kali, Mohd. Al Jufferi Jamari mengesahkan kemaraan ke separuh akhir Kejuaraan Pencak Silat Dunia Ke-19 selepas berdepan tentangan sengit pada suku akhir di Pusat Dagangan Antarabangsa Melaka (MITC), Ayer Keroh di sini, hari ini.
Turut mara ialah juara bertahan, Siti Rahmah Mohamed Nasir yang muncul satu-satu pesilat wanita negara melangkah ke separuh akhir diiringi Mohd. Fauzi Khalid, Mohamad Khairi Azhar dan Muhammad Robial Sobri.
Begitupun, kontroversi berlaku membabitkan seorang lagi pesilat negara, Zulfazly Zulfakar yang tewas 19-23 kepada Abdul Raazaq Abdul Rashid dari Singapura bagi Kelas E.
Kontinjen negara mempertikaikan keputusan memberi kemenangan kepada atlet Singapura itu kerana mendakwa berlaku kesilapan sewaktu pemberian mata oleh wasit yang bertugas di sepanjang tiga pusingan berlangsung.
Sehubungan itu, Pengurus Pasukan, Datuk Mohd. Arpan Shaari mengemukakan bantahan atas keputusan perlawanan tersebut.
Sementara itu, Mohd. Al Jufferi menepati ramalan biarpun berhempas pulas sebelum dapat menewaskan Alvin T. Campos dari Filipina dengan keputusan 59-41 bagi Kelas F.

Pemenang tiga pingat emas Sukan SEA itu berkata, beliau hampir hilang sabar sewaktu berdepan Campos yang sengaja menyerang kecederaan bahu kanannya, dialami sewaktu Sukan SEA Hanoi tahun lalu.
“Mujurlah saya dapat mengawal perasaan marah, atas nasihat pengurus dan jurulatih setelah beberapa kali pesilat dari Filipina itu melanggar peraturan melakukan terjahan yang tidak dibenarkan,” katanya ketika ditemui pemberita selepas tamat aksi.
Bagi separuh akhir esok, Mohd. Al Jufferi akan berdepan pesilat dari Algeria, Zetout Abdmelk yang menewaskan Muhammad Ammar dari Pakistan dengan catatan 55-11.
Sementara itu, Siti Rahmah yang menjuarai Kejuaraan Dunia 2016 di Bali, Indonesia melangkah mudah ke separuh akhir dalam perlawanan memihak kepada Malaysia.
Dia diberikan kemenangan percuma selepas lawannya Sudha Chauhan dari India menarik diri ketika aksi masuk ke pusingan ketiga, selepas pesilat berasal dari Terengganu itu mendahului 40-1.
Di separuh akhir, Siti Rahimah akan bertemu pesilat Singapura, Nur Shaqira Sheik Alaudin.
Mohd. Fauzi yang menang 47-3 bagi Kelas G ke atas Alvin Lewis dari Amerika Syarikat (AS) akan berdepan Suthat Bunchit dari Thailand yang menewaskan Joash M.Cantoria dari Filipina, 62-14.
Sementara itu, Mohamad Khairi yang bertanding bagi Kelas B menang 23-2 ke atas Pankaj Gahlot dari India. -KOSMO! ONLINE


Penduduk Jepun digesa ambil suntikan vaksin influenza
Oleh KOSMO!

29 Julai 2022, 9:00 pm
TOKYO – Persatuan Penyakit Berjangkit Jepun menggesa orang ramai mengambil suntikan vaksin influenza pada kadar segera, lapor akhbar Mainichi semalam.
Persatuan itu turut memberi amaran bahawa wabak influenza bermusim berkemungkinan melanda Jepun pada musim luruh hingga musim sejuk tahun ini di samping Covid-19.
Pakar-pakar  kesihatan menasihati orang ramai, terutamanya warga tua, kanak-kanak dan mereka yang mempunyai masalah kesihatan untuk mendapatkan vaksin  influenza.
Mereka menyebut tentang peningkatan kes influenza di Australia, manakala  situasi di hemisfera selatan itu digunakan sebagai rujukan untuk meramalkan wabak influenza di hemisfera utara.
“Kemungkinan wabak influenza  akan turut berlaku dari musim luruh hingga musim sejuk tahun ini,” tulis kenyataan tersebut.
Tiada wabak influenza berskala besar di Jepun sejak wabak koronavirus melanda negara itu pada Februari 2020.

Imuniti kumpulan terhadap influenza pula dikhuatiri menjadi semakin lemah sejak dua tahun lalu.
Organisasi itu menyatakan bahawa wabak besar-besaran melibatkan kanak-kanak, mungkin berlaku jika jangkitan merebak.
Ia juga menunjukkan kemungkinan influenza A iaitu subvarian H3N2 akan menjadi varian utama pada musim ini. – Agensi


Tuanku Muhriz berkenan hadir Sambutan Maal Hijrah Peringkat Negeri Sembilan
Oleh ZAKKINA WATI AHMAD TARMIZI

29 Julai 2022, 9:29 pm
SEREMBAN – Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan mencemar duli ke Majlis Sambutan Maal Hijrah 1444 Hijrah di Masjid Negeri, dekat sini malam ini.
Baginda tiba kira-kira pukul 7.10 malam bersama Tuanku Ampuan Besar Negeri Sembilan, Tuanku Aishah Rohani Tengku Besar Mahmud dan kedua-dua putera baginda iaitu Tunku Besar Seri Menanti, Tunku Ali Redhauddin Tuanku Muhriz dan Tunku Zain Al-’Abidin Tuanku Muhriz.
Baginda kemudian turut membaca doa akhir tahun dan awal tahun sempena Maal Hijrah yang dipimpin oleh Mufti Negeri Sembilan, Datuk Mohd. Yusof Ahmad seterusnya menunaikan solat maghrib dan isyak bersama jemaah lain.
Dalam pada itu, Menteri Besar Negeri Sembilan, Datuk Seri Aminuddin Harun dalam ucapannya berkata, beliau berharap semua pihak dapat memainkan peranan masing-masing agar generasi akan datang sentiasa terpelihara daripada anasir negatif yang boleh melunturkan jati diri dan agama.
“Jadikanlah ibrah tahun baharu Islam ini sebagai pemangkin ummah yang sejahtera dan harmoni selamanya. Segala cabaran akan terus didepani bersama secara kolektif, dengan mencari titik persamaan dan mengetepikan perbezaan.
“Ambillah semangat hijrah ini untuk mencapai kehidupan beragama yang lebih jitu dan utuh.

“Islam melarang kita untuk taksub kepada agama secara membuta tuli, namun Islam menyarankan kita untuk memperjuangkan agama sesuai dengan kehendak syariat,” katanya lagi. -KOSMO! ONLINE


Pindaan Perlembagaan UMNO diluluskan
Oleh SITI A'ISYAH SUKAIMI

29 Julai 2022, 9:04 pm
PETALING JAYA – Jabatan Pendaftaran Pertubuhan Malaysia (RoS) meluluskan pindaan Perlembagaan UMNO agar pemilihan parti di semua peringkat tidak boleh lebih daripada enam bulan selepas Pilihan Raya Umum (PRU).
Setiausaha Agung UMNO, Datuk Seri Ahmad Maslan berkata, beliau telah menerima surat daripada Pendaftar RoS berhubung perkara tersebut pada petang tadi.
Menurutnya, berdasarkan surat itu, ROS telah meluluskan sedikit pindaan kepada permohonan berkaitan Perlembagaan UMNO dan kelulusannya berkuat kuasa hari ini.
“RoS bersetuju kepada pindaan Perlembagaan UMNO agar pemilihan parti di semua peringkat diadakan tidak boleh lebih dari enam bulan selepas diadakan sesuatu Pilihan Raya Umum Parlimen (Dewan Rakyat).
“Dalam masa sama, RoS juga meminta agar satu pemilihan perlu diadakan dalam satu penggal Pilihan Raya Umum Parlimen (Dewan Rakyat).
“Ini bermakna pemilihan parti untuk penggal ini hanya akan dibuat tidak lewat dari enam bulan selepas PRU-15 diadakan,” katanya dalam kenyataan hari ini.

Katanya lagi, bagi pihak UMNO, beliau mengucapkan terima kasih kepada RoS dan semua pihak yang terlibat dalam meluluskan pindaan Perlembagaan UMNO.
Menerusi mesyuarat agung luar biasa (EGM) sebelum ini, UMNO meminda perlembagaan agar pemilihan parti tersebut diadakan selepas enam bulan PRU. -KOSMO! ONLINE


Kelulusan RUU Anti Lompat Parti terjemahan semangat Tasamuh – PM
Oleh EDDY AQMAL MOHAMED HAMIDI

29 Julai 2022, 9:17 pm
PUTRAJAYA – Perdana Menteri, Datuk Seri Ismail Sabri Yaakob menyifatkan keputusan ahli Dewan Rakyat sebulat suara meluluskan Rang Undang Undang (RUU) Perlembagaan Berkenaan Larangan Ahli Dewan Rakyat Bertukar Parti semalam sebagai satu terjemahan kepada semangat Tasamuh.
Ismail Sabri berkata, semangat Tasamuh telah diterjemahkan oleh ahli-ahli Dewan Rakyat semalam apabila mereka sanggup mengetepikan perbezaan fahaman politik dan sebulat suara meluluskan RUU tersebut demi Keluarga Malaysia.
“Semangat Tasamuh ini telah dianjurkan oleh Rasulullah S.A.W semasa membangunkan kota suci Madinah di mana golongan Ansar dan Muhajirin menzahirkan sifat toleransi yang melahirkan masyarakat berkasih sayang, merentasi kaum dan warna kulit.
“Justeru, sikap toleransi atau berlapang dada bukan hanya membolehkan kita untuk terus membangun sehingga dihormati, tetapi ia juga dapat mengelakkan kita daripada perbalahan yang sia-sia dan merugikan,” katanya.
Beliau berkata demikian ketika berucap menyampaikan Perutusan Khas Perdana Menteri bersempena sambutan Maal Hijrah Tahun 1444H/2022M yang disiarkan secara langsung di kaca televisyen sebentar tadi.
Ujar beliau, tema sambutan Maal Hijrah tahun ini iaitu ‘Keluarga Malaysia Pemangkin Kemakmuran’ bersesuaian dengan latar kehidupan kita pada hari ini selepas lebih dua tahun berjuang memerangi krisis berkembar kesihatan dan ekonomi akibat Covid-19.

Menurut Perdana Menteri, Maal Hijrah bukan sekadar menghayati penghijrahan junjungan besar Nabi Muhammad S.A.W dari kota suci Mekah ke kota Madinah bagi menyebarkan syiar Islam, tetapi ia mempunyai pengertian yang lebih besar.
“Hijrah dalam konteks hari ini adalah berusaha untuk mengubah diri menjadi individu yang lebih baik dan bermanfaat kepada orang lain.
“Dalam ruang lingkup tugas tersendiri, kita semua bertanggungjawab memastikan hubungan sesama anggota masyarakat berjalan atas prinsip keterangkuman, kebersamaan, dan kesyukuran sepertimana yang ditekankan dalam konsep Keluarga Malaysia,” ujar beliau.
Jelas beliau, nilai-nilai tersebut amat penting untuk rakyat Malaysia apabila berhadapan dengan cabaran yang tidak pernah berlaku dalam sejarah sehingga menyebabkan kita terpaksa bergelut untuk menanganinya.
“Alhamdulillah atas usaha dan kebersamaan, impak daripada krisis yang dihadapi seluruh dunia pada hari ini dapat kita lalui biarpun kesannya tetap dirasai.
“Peristiwa Hijrah juga mengajar kita supaya bersedia untuk berdepan dengan sebarang cabaran atau kemungkinan. Dengan keadaan itu, kita dapat bersiap siaga sekiranya sebarang peristiwa buruk berlaku,” katanya.
Tambah Ismail Sabri, rakyat Malaysia diseru agar menerapkan nilai-nilai peristiwa Hijrah agar ia menjadi pemangkin kepada kemakmuran negara dan kesejahteraan Keluarga Malaysia.
“Saya dan keluarga mengucapkan selamat menyambut Maal Hijrah 1444 kepada seluruh Keluarga Malaysia yang beragama Islam, di mana jua anda berada.
“Raikanlah tahun baharu ini dengan semangat dan kekuatan Keluarga Malaysia Pemangkin Kemakmuran demi kemaslahatan ummah,” katanya. – KOSMO! ONLINE


Agama bukan bahan bergurau, lawak jenaka – Agong
Oleh MOHD RASDAN AHMAD

29 Julai 2022, 10:32 pm
PETALING JAYA – Tuntutan hijrah pada hari ini bukan hanya bermaksud perpindahan, tetapi ia melibatkan tranformasi minda bagi membentuk budaya hidup berteraskan kepada moral dan etika.
Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah, sesuai dengan tema Maal Hijrah tahun ini; “Keluarga Malaysia, Pemangkin Kemakmuran” agar dijadikan peristiwa hijrah Rasullulah sebagai panduan untuk membina sebuah negara yang stabil dan gemilang.
“Pada masa yang sama, beta turut menuntut agar kesucian semua agama untuk sentiasa dipelihara dan dihormati pada sebilang masa.
“Jangan sesekali kita memperkecil, menghina dan mempersendakan agama semata-mata atas nama kebebasan bersuara,” titah baginda.
Baginda bertitah demikian ketika Majlis Sambutan Maal Hijrah Peringkat Kebangsaan Tahun 1444 Hijrah di Masjid Wilayah Persekutuan hari ini.
Titah baginda lagi, agama bukanlah merupakan satu perkara untuk bergurau senda dan dijadikan bahan jenaka serta kuatir perbuatan tersebut bakal menyemarakkan ikatan perpaduan antara semua kaum yang telah terbina sekian lama.

“Justeru, mengambil keberkatan kedatangan tahun baharu hijrah ini, beta ingin menyeru kepada seluruh rakyat beta untuk memelihara nikmat dan rahmat sebuah negara yang merdeka lagi berdaulat ini.
“Semoga Allah menyinari hati dan sanubari kita dengan semangat perdamaian, menghindari daripada sifat-sifat yang boleh mengundang perpecahan dan melindungi negara yang disayangi ini daripada sebarang musibah dan bahaya,” titah baginda. -KOSMO! ONLINE


Lelaki disaman kerana pandu motosikal kurang petrol, bawa pembonceng
Oleh KOSMO!

29 Julai 2022, 8:00 pm
NEW DELHI – Seorang penduduk di Kerala, India meluahkan rasa kecewa didenda polis trafik kerana ‘menunggang motosikal tanpa petrol mencukupi dan membawa pembonceng’, lapor laman berita Wion News semalam.
Basil Syam berkongsi saman itu di akaun Facebooknya. Menurut Basil, dia dikenakan saman sebanyak AS$3 (RM13) semasa dalam perjalanan ke tempat kerja.
Syam dilaporkan menunggang motosikalnya dari arah bertentangan di sebuah jalan sehala di persimpangan Pukkatapadi sebelum diberhentikan polis trafik.
Mengetahui bahawa dia telah melanggar undang-undang jalan raya, Syam menyerahkan wang denda itu dan meneruskan perjalanannya.
Sebaik sahaja tiba di pejabat, dia mengeluarkan resit saman dan terkejut apabila mendapati saman tersebut adalah kerana ‘menunggang tanpa petrol mencukupi dan membawa pembonceng’.
Sebaik sahaja menyiarkan gambar resit itu, ia tular di platform media sosial.

Setelah polis trafik Kerala menerima kritikan netizen, seorang pegawai daripada Jabatan Kenderaan Bermotor menelefon Syam untuk menjelaskan situasi sebenar.
Pegawai itu menyatakan bahawa terdapat seksyen sedemikian dalam undang-undang tetapi ia tidak terpakai kepada kenderaan dua roda dan persendirian.
Bagaimanapun, kenderaan komersial seperti bas boleh didenda jika didapati melanggar seksyen undang-undang ini. – Agensi


Skuad renang pecah rekod temasya
Oleh MUHAMMAD ZUHAILY BADLISHAH

29 Julai 2022, 8:05 pm
UBON RATCHATHANI – Kuartet renang 4×200 meter (m) gaya bebas lelaki negara mencipta sejarah tersendiri apabila memenangi pingat emas dengan rekod baharu Sukan Universiti ASEAN (AUG) pada edisi 2022 kali ini.
Gandingan perenang Terence Ng Shin Jie, Low Zheng Yong, Sebastian Soon dan Welson Sim mencatat masa tujuh minit 32.34 saat (s) pada aksi final yang berlangsung di Kampus Ban Yang Noi sebentar tadi.
Ia secara tidak langsung memecahkan rekod temasya berusia enam tahun, 7:34.21s yang juga dilakukan oleh kuartet negara ketika menjuarai edisi 2016 di Singapura.
Pingat perak pula bagi 4x200m gaya bebas lelaki sebentar tadi dimenangi oleh Indonesia selepas mencatat masa 7:32.73s diikuti Thailand di tempat ketiga dengan catatan 8:04.04s.
Malaysia turut memenangi satu lagi pingat emas pada saingan hari keempat acara renang melalui Sebastian Soon dalam kategori 400m medley individu melalui catatan masa 4:32.27s.
Selain itu, Malaysia turut memenangi dua perak melalui Zheng Yong untuk 400m medley individu lelaki dan Goh Chia Tong bagi 400m medley individu wanita.

Dua gangsa terakhir negara bagi menutup saingan hari ini disumbangkan oleh Ng Jing Fu (400m kuak dada lelaki) dan Ong Yong Qi (400m medley individu wanita).
Secara keseluruhan, skuad renang negara sudah memenangi lima pingat emas, lapan perak dan lapan gangsa sekali gus masih lagi berpeluang untuk memenuhi sasaran lapan emas ditetapkan pada hari terakhir esok. – KOSMO! ONLINE


RichWorks dijemput ke Jakarta, bimbing usahawan secara langsung
Oleh KOSMO!

29 Julai 2022, 8:15 pm
JAKARTA – RichWorks International Sdn. Bhd melalui rakan niaga, RichWorks Indonesia buat pertama kali dijemput untuk mengadakan sesi khas bisnes coaching secara langsung di sini, esok (Sabtu).
Menurut Ketua Pegawai Perniagaan RichWorks, Radz Mohd., pihaknya berasa teruja dengan sokongan padu diberikan Menteri Pariwisata dan Ekonomi Kreatif (Menparekraf), Sandiaga Uno dan pasukannya dalam merealisasikan kerjasama strategik seperti dibincangkan awal Jun lalu.
“Meskipun jadual Bapak Sandiaga sangat padat, komitmen beliau jelas bagi menyokong pembangunan usahawan Indonesia terutama dalam ekonomi kreatif di sana.
“Pengasas RichWorks dan mentor usahawan, Datuk Wira Dr Azizan Osman bukan saja akan berkongsikan ilmu, malah tunjuk ajar secara langsung menyelesaikan masalah usahawan ketika krisis,” katanya ketika dihubungi.
Sesi Offline Bisnis Coching Bagi Wirausaha @Jakarta ini secara tak langsung membuatkan RichWorks dapat mengenal secara dekat permasalahan dan cabaran dihadapi usahawan di Indonesia.
Radz menambah, sesi itu akan diadakan di dewan kementerian itu sendiri yang boleh memuatkan sekitar 200 peserta termasuk petugas mengikut prosedur operasi standard (SOP) ditetapkan.

Sementara itu, ketika sesi online Bangkit Bisnis Dari Krisis pada 16 Julai lalu, Sandiaga merakamkan penghargaan kepada RichWorks dan Azizan kerana dapat bersama-sama berkongsikan kepakaran yang ada.
Katanya, sesi itu pastinya memberikan idea dan panduan diperlukan bagi seseorang usahawan agar mampu mengharungi cabaran dalam bisnes daripada Azizan yang merupakan seorang mentor kelas dunia.
“Peserta-peserta juga bertuah di mana 50 usahawan terbaik berpeluang mengikuti bimbingan bisnis di Bali pada September nanti,” jelasnya. -KOSMO! ONLINE


Tentera gila bayang cintakan isteri rakan sendiri
Oleh KOSMO!

29 Julai 2022, 7:00 pm
LONDON – Seorang anggota tentera Gurkha British dikenakan perintah sekatan kerana  taksub dengan isteri rakan sekerja dan mengganggu mangsa di media sosial, lapor akhbar Daily Star UK, semalam.
Sebuah mahkamah tentera mendengar kes melibatkan Sarjan Bamprasad Lumba yang menampilkan perasaan obses dan dan tidak wajar terhadap Kusum Thapa-Gurung dan menjadi penghendap dalam kehidupan wanita tersebut.
Bamprasad yang sudah berkahwin akan bertanya bila dia boleh datang untuk makan malam dan menelefon Kusum sebanyak 27 kali dalam tempoh empat bulan.
Lelaki itu juga gigih membuat profil baharu di media sosial untuk menghantar mesej kepadanya selepas disekat oleh Kusum pada mulanya.
Susulan aduan kepada polis tentera, Bamprasad mengakui salah atas pertuduhan melakukan  gangguan  antara September 2020 hingga Januari 2021. Dia turut diturunkan pangkat kepada  Koperal dan dilarang  daripada bertemu atau menghubungi Kusum.
“Mangsa dalam kes ini ialah isteri seorang lagi sarjan Gurkha yang tinggal dalam komuniti Gurkha dan anda berdua tinggal di jalan yang sama.

“Anda mewujudkan perasaan tidak wajar terhadap wanita ini dan mengganggunya dengan banyak mesej Facebook dan mesej Instagram dan khususnya 27 panggilan telefon.
“Dia pernah menjadi banduan di rumahnya sendiri kerana takut untuk keluar dan mengalami  tekanan perasaan,” kata Hakim Robert Hill  di Mahkamah Tentera Bulford, Wilts.
Suami Kusum berkhidmat dalam rejimen yang sama dengan Bamprasad.
Bamprasad daripada 94 Rejimen Logistik Gurkha bagaimanapun dalam kenyataan pembelaan memberitahu bahawa perasaan tersebut berbalas dan ia adalah hubungan sulit dua hala. – Agensi


PTPTN, MOF bincang kaedah pengecualian bayaran balik pinjaman
Oleh MOHD RASDAN AHMAD

29 Julai 2022, 8:22 pm
PETALING JAYA – Bagi memastikan insentif pengecualian bayaran balik pinjaman dilaksanakan dengan berkesan, Perbadanan Tabung Pendidikan Tinggi Nasional (PTPTN) akan mengadakan perbincangan dengan Kementerian Kewangan berkaitan peruntukan dan kaedah pelaksanaan seterusnya akan dimaklumkan setelah dimuktamadkan.
Pengerusinya, Apli Yusoff berkata, pemberian insentif tersebut jelas menunjukkan keprihatinan kerajaan dan sebagai dorongan untuk menggalakkan pelajar yang merupakan peminjam PTPTN untuk mencapai pendidikan dengan cemerlang.
“PTPTN sebagai agensi dibawah Kementerian Pengajian Tinggi (KPT) sentiasa komited memastikan agar urusan berkenaan pengecualian bayaran balik pinjaman ini dapat dilaksanakan dengan baik demi kebajikan para peminjam,” jelasnya melalui satu kenyataan di sini hari ini.
Tambah Apli, sebelum ini mulai tahun 2019, pengecualian bayaran balik pinjaman PTPTN hanya diberikan kepada peminjam yang mendapat Ijazah Sarjana Muda Kelas Pertama bagi kategori kumpulan B40 dan M40 sahaja.
Namun, dengan pengumuman Perdana Menteri, Datuk Seri Ismail Sabri Yaakob sempena Majlis Sambutan Jubli Perak 25 Tahun PTPTN pada 27 Julai 2022, insentif tersebut akan diperluaskan kepada semua kategori peminjam yang bergraduat bermula tahun 2019 tanpa mengira had pendapatan.
Dalam pada itu, PTPTN turut merakamkan ucapan penghargaan dan terima kasih kepada Perdana Menteri serta menyambut baik pengumuman mengenai insentif memberikan semula keistimewaan kepada mana-mana pelajar yang membuat pinjaman mendapat Ijazah Sarjana Muda Kelas Pertama.

Inisiatif tersebut diberikan tanpa mengira status ekonomi, bangsa dan agama untuk ditukarkan pinjaman mereka kepada pengecualian bayaran balik pinjaman bagi peminjam PTPTN yang bergraduat bermula tahun 2019. – KOSMO! ONLINE.


Pesakit keempat di dunia sembuh daripada HIV
Oleh KOSMO!

29 Julai 2022, 7:30 pm
WASHINGTON – Seorang lelaki di Amerika Syarikat (AS) dilaporkan sembuh selepas dijangkiti virus kurang imun manusia (HIV) sejak tahun 1980, manakala doktor-doktor menyatakan bahawa kes berkenaan adalah yang keempat seumpamanya, lapor Badan Penyiaran Britain (BBC).
Pesakit yang turut menghidap kanser darah itu menjalani pembedahan pemindahan sumsum tulang daripada seorang penderma yang secara semula jadi imun terhadap virus HIV.
Lelaki berusia 66 tahun itu telah berhenti mengambil ubat HIV. Menurutnya, dia amat bersyukur apabila virus itu tidak lagi ditemui di dalam badannya.
Dia kemudian dikenali sebagai pesakit dari City of Hope, hospital tempat dia dirawat dan terletak di Duarte, California.
Ramai rakannya meninggal dunia akibat HIV pada era sebelum ubat antiretroviral boleh memberikan jangka hayat hampir normal kepada pesakit HIV.
“Apabila didiagnosis dengan HIV pada tahun 1988, saya fikir ia adalah hukuman mati. Saya tidak pernah fikir akan hidup dan tidak lagi mempunyai HIV,” katanya.

Bagaimanapun, dia diberi terapi bukan untuk HIV tetapi kerana menghidap leukemia pada usia 63 tahun.
Pasukan perubatan memutuskan bahawa lelaki itu memerlukan pemindahan sumsum tulang untuk menggantikan sel darahnya. Secara kebetulan, penderma itu imun HIV.
Dia dipantau dengan teliti selepas pembedahan, namun virus HIV tidak lagi dikesan di dalam badannya dengan keadaan itu kini berterusan selama lebih 17 bulan. – Agensi


Buang air sambil pandang cermin besar
Oleh KOSMO!

29 Julai 2022, 8:30 pm
JAKARTA – Seorang pengguna TikTok di Indonesia mengundang geli hati netizen apabila memuat naik situasi sebuah tandas yang memiliki cermin besar di belakang pintunya, lapor laman berita  Suara.com.
Pengguna akaun @sagita_syah merakam dirinya duduk di atas mangkuk tandas dan menampakkan pantulan imejnya pada cermin besar yang dipasang di belakang pintu.
“Ini namanya buang air sambil menginsafi diri,” tulis Sagita.
Dalam komen berhubung paparannya, seorang pengguna media sosial menyatakan bahawa dia sukar untuk membuang air besar jika berhadapan dengan cermin besar seperti itu.
Ada juga netizen yang berasa geli hati dan tidak kurang juga meluahkan kebimbangan sekiranya ia boleh dilihat dari dua arah berbeza yang bermaksud individu di luar boleh melihat keadaan di dalam.
“Agak seram bila kita tersengih-sengih di hadapan cermin dan dapat dilihat orang luar, mahu menikmati waktu mandi juga tidak selesa,” komen seorang lagi netizen. – Agensi


Daftar untuk menangi hadiah lumayan Liga Fantasi Kosmo!
Oleh KOSMO!

29 Julai 2022, 8:01 pm
AKHBAR Kosmo! mengambil inisiatif menganjurkan pertandingan Liga Fantasi Kosmo! atau Kosmo! FPL (Fantasy Premier League) musim baharu 2022/2023 untuk menghargai serta mendekatkan diri dengan pembaca-pembaca akhbar Kosmo! di seluruh negara.
Menggunakan platform dan format yang disediakan menerusi Fantasy Premier League, iaitu medium permainan yang dianjurkan secara global dengan saingan selari dengan perjalanan aksi Liga Perdana Inggeris (EPL), peserta kali ini dikenakan yuran pendaftaran sebanyak RM50 bagi satu pasukan.
Seorang peserta boleh mendaftar lebih daripada satu pasukan dan setiap bayaran yang dikenakan itu membolehkan mereka menikmati langganan Premium Kosmo! Online selama setahun, dalam erti kata lain menyelam sambil minum air – bersaing sambil peluang membaca berita-berita menarik di Kosmo! Online.
Pada kali ini, Sukan Kosmo! telah meningkatkan lagi hadiah kemenangan agar lebih lumayan untuk dimenangi para peserta terutamanya tiket penerbangan ke England bagi menyaksikan perlawanan EPL selain diberikan kemudahan penginapan serta wang saku RM2,000 untuk dua pemenang.
Para peserta juga berpeluang memenangi dua buah motosikal jenis Modenas Elegan 250 ABS dan Modenas Pulsar RS 200 selain telefon pintar, komputer (dekstop) gaming, basikal serta wang tunai akhir musim RM500.
Pada masa sama, lima pemenang mata tertinggi mingguan pula berpeluang meraih hadiah wang tunai RM200 setiap seorang. Jangan terlepas kerana akhirnya menyesal tidak sudah.

Justeru, jangan ketinggalan untuk mendapatkan akhbar Kosmo! atau melayari Kosmo! Online, Facebook, Instagram serta Twitter Kosmo! untuk mendapat maklumat terkini mengenai musim baharu Liga Fantasi Kosmo! Musim 2022/2023. – KOSMO! ONLINE


Polisi GEG bakal jejas pendapatan peniaga di Langkawi
Oleh KOSMO!

29 Julai 2022, 7:30 pm
PETALING JAYA – Isu berkaitan polisi Dasar Penamat Generasi (GEG) yang dibentangkan di Parlimen baru-baru ini terus menjadi perbualan hangat oleh pelbagai pihak khususnya yang terlibat dalam industri vape.
Kali ini,  Dewan Perniagaan Cina Langkawi turut bersuara agar Kerajaan mengkaji semula polisi tersebut kerana ia boleh mengekang sumber pendapatan utama pengusaha perniagaan yang berpusatkan industri pelancongan.
Timbalan Pengerusi Dewan Perniagaan Cina Langkawi, Ku Chin Loon berkata, pengendali perniagaan di pulau pelancongan itu  akan mengalami lebih banyak kerugian jika rang undang-undang tembakau diluluskan.
“Kita akan kehilangan bukan sahaja jualan produk tertentu tetapi juga barangan lain. Kedatangan pelanggan pasti akan berkurangan. Impaknya akan menjadi lebih ketara bagi pengendali yang hanya pakar dalam produk terpilih.”
“Selain itu, kebanyakan daripada kami baharu beransur pulih daripada kesan selepas Covid-19 dan kini terpaksa berdepan pula dengan keputusan Kerajaan untuk mengenakan duti eksais ke atas rokok di kawasan bebas cukai.
“Pengharaman rokok sepenuhnya akan mengurangkan pendapatan kami dalam jangka panjang,” katanya dalam kenyataan.

Chin Loon menerangkan, peruncit di kawasan bebas cukai memainkan peranan penting dalam menyumbang kepada ekonomi.
“Perniagaan kami telah berjaya meningkatkan industri pelancongan tempatan sambil menarik pelabur domestik dan antarabangsa untuk melabur dalam pelbagai industri, mewujudkan peluang pekerjaan.
“Malaysia, sebagai salah satu hab pelaburan kegemaran, tidak lagi menarik kerana polisinya yang menyekat pertumbuhan perniagaan,” ujarnya.
Tambah beliau, Kerajaan harus memahami bahawa pelaksanaan dasar perlu disesuaikan mengikut negara masing-masing dan sebagai contoh,  Malaysia mempunyai kelaziman rokok haram yang tinggi hampir 60 peratus berbanding New Zealand yang juga merancang untuk mengenakan rang undang-undang yang sama.
Rang undang-undang itu mungkin terpakai kepada New Zealand kerana ia mempunyai lebih sedikit sekatan dan lebih penting lagi kelaziman rokok haram yang sangat rendah.
Sehubungan itu, beliau menggesa semua ahli parlimen, terutama mereka yang berada di kawasan perlindungan bebas cukai seperti Langkawi, Labuan, Pangkor dan Tioman untuk mempertimbangkan semula keputusan mereka mengenai rang undang-undang berkenaan. -KOSMO! ONLINE


KPDNHEP Perak rampas barang guna cap dagangan tidak sah
Oleh LUQMAN RIDHWAN MOHAMED NOR

29 Julai 2022, 8:32 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) Perak merampas 3,400 minyak wangi pelbagai jenis dan 426 pelembap badan yang disyaki menggunakan cap dagangan berdaftar secara salah dalam satu operasi di sekitar bandar ini kelmarin.
Pengarahnya, Saifullizan Kamarul Zaman berkata, operasi yang dilaksanakan di tiga lokasi berkenaan turut merampas tanda harga, resit-resit dan dokumen peniagaan di premis terbabit dengan nilai rampasan keseluruhan dianggarkan berjumlah RM80,375.
“Semua kes akan disiasat dibawah Akta Cap Dagangan 2019 dibawah kesalahan Seksyen 102 (1)(c) Akta Cap Dagangan 2019 iaitu mempunyai dalam kawalan bagi maksud perdagangan suatu cap dagangan berdaftar yang dipakaikan dengan salah dibawah Seksyen 100 Akta yang sama.
“Jika sabit kesalahan, sekiranya yang terlibat merupakan pertubuhan perbadanan, mereka akan didenda tidak melebihi RM15,000 bagi setiap barang yang dipakaikan dengan salah cap dagangan berdaftar,” katanya dalam satu kenyataan hari ini.
Bagi kesalahan kedua atau berikutnya, beliau berkata, mereka boleh didenda tidak melebihi RM30,000 bagi setiap barangan yang dipakaikan dengan salah cap dagangan berdaftar.
“Sekiranya individu terlibat bukan pertubuhan perbadanan, mereka akan didenda tidak melebihi RM10,000 bagi setiap barangan yang dipakaikan dengan salah cap dagangan berdaftar atau dipenjarakan selama tempoh tidak melebihi tiga tahun atau kedua-duanya.

“Bagi kesalahan kedua atau berikutnya didenda tidak melebihi RM20,000 bagi setiap barangan yang dipakaikan dengan salah cap dagangan berdaftar atau dipenjarakan selama tempoh tidak melebihi lima tahun atau kedua-duanya,” katanya. – KOSMO! ONLINE


Rayuan akhir Najib kekal didengar 15 Ogos ini
Oleh NUZULSHAM SHAMSUDDIN

29 Julai 2022, 6:04 pm
PUTRAJAYA – Rayuan akhir bekas Perdana Menteri, Datuk Seri Najib Tun Razak berhubung dana RM42 juta milik SRC International Sdn Bhd akan kekal didengar di Mahkamah Persekutuan mengikut tarikh yang sudah ditetapkan selama 10 hari bermula 15 Ogos ini.
Perkara itu dimaklumkan kepada media oleh Timbalan Pendakwa Raya, Mohd. Ashrof Adrin Kamarul selepas pengurusan kes rayuan berkenaan di hadapan Timbalan Pendaftar Kanan Mahkamah Persekutuan, Wan Fatimah Zahara Wan Yussof dan Timbalan Pendaftar Siti Hajar Mustaffa di sini hari ini.
“Mahkamah kemudian menetapkan 8 Ogos ini untuk pengurusan kes seterusnya,” kata Mohd. Ashrof.
Dalam prosiding hari ini Najib diwakili peguam Hisyam Teh Poh Teik yang merupakan peguam utama baharu Ahli Parlimen Pekan itu.
Isnin lalu, media melaporkan Najib memberhentikan khidmat peguam Tan Sri Muhammad Shafee Abdullah dan peguam daripada firma Tetuan Shafee & Co daripada mewakilinya dalam rayuan akhir kes penyelewengan dana RM42 juta milik SRC International Sdn. Bhd.
Perkara itu dimaklumkan oleh firma guaman Tetuan Shafee & Co. melalui sepucuk surat Pemakluman Perberhentian Kaunsel dan Peguam Cara kepada pejabat Timbalan Pendaftar Mahkamah Persekutuan bertarikh hari ini.

Sejurus selepas itu media melaporkan peguam senior Hisyam dilantik sebagai peguam utama yang mewakili Datuk Seri Najib Tun Razak bagi rayuan akhir kes dana SRC International Sdn. Bhd.
Menerusi surat yang dialamatkan kepada Pejabat Timbalan Pendaftar Mahkamah Persekutuan, barisan peguam lain yang akan turut mewakili bekas Perdana Menteri itu ialah Liew Teck Huat dan Rueben Mathiaravanam.
Firma guaman Tetuan Zaid Ibrahim Suffian TH Liew & Partners (ZIST) dalam surat itu turut memaklumkan bahawa, Tan Sri Muhammad Shafee Abdullah tidak lagi mewakili Najib dalam kes rayuan akhir, yang akan didengar bulan depan.
Mengikut jadual, pendengaran rayuan akhir adalah pada 15 hingga 26 Ogos.
Pada 8 Disember 2021, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib, selepas didapati bersalah atas tujuh pertuduhan membabitkan penyelewengan dana SRC International.
Sehari sebelum itu, mahkamah sama menolak permohonan Najib untuk memasukkan bukti dan keterangan baharu dalam rayuan kes penyelewengan dana tersebut atas alasan tiada keadaan istimewa yang membolehkan keterangan baharu itu diterima. – KOSMO! ONLINE


Pelaksanaan larangan merokok, perlu kajian menyeluruh
Oleh MOHD RASDAN AHMAD

29 Julai 2022, 6:23 pm
PETALING JAYA – Usaha kerajaan melaksanakan larangan generasi merokok atau Generational End Game (GEG) adalah sesuatu yang membina selain prihatin dengan tahap kesihatan rakyat.
Namun begitu, Pengerusi Pertubuhan Ummah Muafakat Putrajaya, Datuk Tun Faisal Ismail Aziz berkata, polisi itu dilihat ‘besar’ dan ‘unprecedented’, mempunyai kesan sosio-ekonomi tidak terjangka yang akan melibatkan pelbagai agensi bagi menjamin keberkesanannya bukan hanya Kementerian Kesihatan (KKM).
Polisi itu memerlukan kesepaduan ke semua agensi termasuk keselamatan dan kepenggunaan.
“Kita perlu melihat pelbagai sudut antaranya aspek penguatkuasaan dan tahap kepatuhan peruncit dalam melaksanakan larangan ini. Bukan mudah untuk memastikan umur pembeli terutamanya apabila mereka sudah meningkat dewasa kelak.
“Aspek penyeludupan haram juga harus diambil kira. Sudah tentu penyeludupan haram bukan di bawah bidang kuasa KKM, ia harus diambil kira. Ada laporan yang menyebut berikutan harga yang meningkat tinggi, kebanyakan perokok di Malaysia mengambil rokok seludup,” katanya dalam satu kenyataan di sini hari ini.
Tun Faisal Ismail.
Menurut Tun Faisal, biarpun hasrat untuk menjadi negara pertama mengikut jejak langkah New Zealand yang bakal melaksanakan polisi serupa adalah langkah terpuji, namun kerajaan perlu embuat kajian yang lebih menyeluruh agar tidak terlepas pandang impak terhadap aspek sosio-ekonomi rakyat dan negara.

Katanya, ini kerana persekitaran sosial dan ekonomi kedua-dua negara itu berbeza, malah terdapat laporan yang menyebut bahawa kelaziman merokok negara kini berada pada tahap 21 peratus manakala di New Zealand adalah 13.4 peratus.
“Kadar rokok seludup di Malaysia pula berada pada tahap 58.4 peratus manakala di New Zealand hanya 9.6 peratus,” katanya.
Kementerian Kesihatan (KKM) dijangka membentangkan Rang Undang-Undang (RUU) Kawalan Produk Tembakau dan Merokok 2022 untuk bacaan kali kedua di Dewan Rakyat pada minggu depan.
RUU itu turut memperuntukkan cadangan GEG atau generasi penamat yang tidak membenarkan individu lahir pada 1 Januari 2007 dan seterusnya daripada menggunakan, menghisap mahupun memiliki sebarang produk merokok termasuk rokok elektronik.
Jika RUU tersebut diluluskan, maka Malaysia bakal menjadi antara negara yang melaksanakan undang-undang demikian seiring dengan New Zealand yang juga dalam usaha membentangkan undang-undang sama. – KOSMO! ONLINE.


Lelaki Singapura cuba ‘curi’ subsidi isi RON95
Oleh MOHAMAD FAIZAL HASHIM

29 Julai 2022, 6:38 pm
JOHOR BAHRU – Tindakan pemandu kereta mewah jenis Mercedes Benz bernombor pendaftaran Singapura berjaya dirakam televisyen litar tertutup (CCTV) sebuah stesen minyak di sini ketika dipercayai mengisi petrol RON95.
Video berdurasi kira-kira 70 saat yang tular di media sosial itu menunjukkan kejadian yang dilaporkan berlaku pada pukul 6.55 pagi di Taman Century, di sini semalam.
Menerusi perkongsian video itu, kelihatan seorang lelaki berbaju putih dengan sengaja mengangkat nozel berwarna kuning iaitu minyak petrol RON95 untuk dituangkan ke tangki keretanya.
Tindakan lelaki tersebut disedari oleh pekerja di stesen minyak tersebut yang memberi signal kepada pekerja di kaunter untuk menghentikan tindakan tersebut.
Setelah menyedari perbuatannya diketahui pekerja stesen minyak terbabit, lelaki itu kemudian meletakkan semula nozel berwarna kuning sebelum cepat-cepat meninggalkan premis tersebut.
Difahamkan, lelaki Singapura itu sempat mengisi 13 liter petrol RON95 dalam tempoh yang singkat itu sebelum beredar tanpa membuat pembayaran.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri Johor, Mohd. Hairul Anuar Bohro ketika dihubungi berkata, pihaknya mengambil maklum mengenai kejadian tersebut.
“Berhubung tindakan pemandu kereta bernombor pendaftaran Singapura yang melanggar peraturan itu, pihak kami akan menyiasat mengenainya.
“Kami perlu menyiasat dan mendapatkan maklumat terlebih dahulu,” jawabnya ringkas. -KOSMO! ONLINE


IGB meterai perjanjian dengan Paradise Boulevard
Oleh KOSMO!

29 Julai 2022, 6:56 pm
PETALING JAYA – Ingenieur Gudang Berhad, dahulunya dikenali sebagai Dynaciate Group Bhd, (IGB) mengumumkan bahawa anak syarikat milik penuhnya, MGudang Properties Sdn Bhd (MPSB) telah memeterai perjanjian jual beli bersyarat dengan Paradise Boulevard Sdn. Bhd. (PBSB).
Ia adalah untuk cadangan pengambilalihan 149 unit kompleks runcit dan komersial itu pada harga RM9.07 juta.
Pengarah Eksekutif IGB, Melvin Lim berkata, pelaburan hartanah dijangka menghasilkan pendapatan sewa jangka panjang bagi Kumpulan dengan memanfaatkan pertumbuhan e-dagang di dalam negara.
“Kompleks runcit dan komersial tersebut dikenali sebagai Pandan Safari Lagoon Shopping Complex and Water Theme Park di Pandan Perdana, Bandar Ampang,” katanya dalam kenyataan.

Pemfailan kepada Bursa Malaysia menunjukkan bahawa cadangan pengambilalihan itu akan dipenuhi melalui tunai melalui gabungan pinjaman, hasil daripada pelupusan hartanah dan/atau dana yang dijana secara dalaman, yang mana bahagiannya akan ditentukan kemudian.
“Tanpa sebarang situasi luar jangkaan berlaku, cadangan pengambilalihan itu dijangka selesai pada suku pertama tahun kalendar 2023,” jelasnya.

Lim menerangkan, Kumpulan sentiasa mencari hartanah yang boleh menjana pendapatan berulang dalam jangka masa panjang.
“Oleh itu, pengambilalihan yang dicadangkan adalah berbangkit dan pelengkap kepada strategi Kumpulan untuk mengenal pasti, melabur dan membangunkan hartanah berpotensi untuk peningkatan modal dan pendapatan sewa,” ujarnya. -KOSMO! ONLINE


Jalan sekitar Padang Kota ditutup esok
Oleh SAFINA RAMLI

29 Julai 2022, 6:15 pm
GEORGE TOWN – Beberapa jalan di sekitar kawasan Padang Kota di sini akan ditutup sepenuhnya kepada kenderaan dan lalu lintas bermula pukul 4 petang sehingga 12 tengah malam esok.
Ketua Polis Daerah Timur Laut, Asisten Komissioner Soffian Santong berkata, penutupan Jalan Tun Syed Sheh Barakbah, Jalan Padang Kota Lama dan Lebuh Light adalah berikutan penganjuran sambutan Festival Bon Odori Tahun 2022 peringkat Pulau Pinang.
“Dijangka seramai 50,000 pengunjung akan menghadiri acara sambutan festival tersebut secara berperingkat.
”Orang ramai dinasihatkan merancang perjalanan masing-masing agar tidak terperangkap dalam kesesakan lalu lintas.
“Mereka juga dinasihatkan menggunakan laluan alternatif dan tidak menggunakan jalan-jalan yang akan ditutup sepenuhnya bermula pukul 4 petang hingga 12 tengah malam esok,” katanya dalam satu kenyataan di sini hari ini.
Menurutnya, Majlis Bandaraya Pulau Pinang (MBPP) juga telah menyediakan beberapa tempat letak kenderaan di sekitar kawasan sambutan bagi memudahkan pengunjung.

“Antara lokasi tempat letak kenderaan awam dan persendirian adalah parkir bertingkat Lebuh Union, parkir bertingkat Lebuh Pantai, Lebuh King, Lebuh Penang, Lebuh Downing dan Pesara King Edward,” tambahnya. KOSMO! ONLINE


Niat mahu meminang, lelaki terus dapat isteri
Oleh KOSMO!

29 Julai 2022, 6:30 pm
JAKARTA – Sebuah klip video tular di media sosial Indonesia memaparkan senario seorang lelaki yang berkunjung ke rumah wanita pilihannya dengan niat untuk meminang tetapi mereka dikahwinkan di tempat kejadian, lapor laman berita Suara.com.
Wanita itu merakamkan detik dia berkahwin dengan suaminya, manakala video tersebut dimuat naik dalam akaun TikTok @mrs.perdana.
Menurutnya, keluarga kedua-dua belah pihak pada awalnya mengadakan pertemuan bertujuan untuk meminang.
Bagaimanapun, pertemuan serba ringkas di ruang tamu sebuah rumah itu bertukar menjadi majlis akad nikah.
Selepas berbincang, bapa wanita itu segera bersetuju dengan lamaran pilihan hati anaknya yang juga pertama kali ditemuinya. Mereka segera dikahwinkan di hadapan ahli keluarga yang lain.
“Niat untuk melamar serta memperkenalkan bakal suami, ternyata terus dinikahkan oleh bapa saya. Padahal ini pertemuan pertama bakal suami bersama keluarga,” kata wanita itu.

Rakaman seterusnya memaparkan detik pengantin lelaki menyarung cincin pada jari pengantin perempuan.
Video berkenaan mendapat perhatian netizen di ruangan komen.
“Pengantin tidak perlu acara mewah, yang penting keberkatan,” kata seorang netizen.
“Kerana orang tua tidak akan pernah salah dengan pilihannya,” komen netizen lain. – Agensi


Ireka hantar permohonan perundangan untuk struktur semula hutang
Oleh KOSMO!

29 Julai 2022, 6:38 pm
PETALING JAYA – Ireka Corporation Berhad (Ireka) melalui anak syarikatnya, Ireka Engineering & Construction Sdn. Bhd. (IECSB) telah menghantar permohonan untuk pengurusan perundangan sebagai sebahagian daripada usaha berterusan syarikat untuk memulih dan mengukuhkan kedudukan kewangan dan juga Kumpulan secara keseluruhan.
Permohonan tersebut juga adalah sebahagian daripada pelan komprehensif yang dilaksanakan oleh pengurusan baharu bagi membolehkan Kumpulan kembali mencatat keuntungan dalam jangka masa sederhana.
Pengarah Urusan Ireka Group, Mohd. Hasnul Ismar Mohd. Ismail berkata, permohonan tersebut adalah perlu dan penting untuk dilaksanakan bagi menguruskan isu berkaitan hutang  IECSB yang mana ia memberi kesan kepada kedudukan Kumpulan dalam Nota Amalan 17 (PN17) dan keupayaan untuk bergerak kehadapan.
“Adalah penting untuk membantu Kumpulan pulih kembali dan menyusun semula keadaan kewangan, menjana aliran tunai sambil menstruktur semula hutang.
 “Secara ringkasnya, pelan Ireka untuk keluar daripada PN17 akan melibatkan pembayaran hutang dan penyusunan di bawah pengurusan perundangan yang mana kedua-duanya akan direka dan dilaksanakan secara serentak.
“Dengan mempercepatkan usaha ini, ia akan membolehkan Kumpulan terlibat dalam bidaan bagi kerja atau projek baharu dan ia akan membolehkan Kumpulan kembali mencatat keuntungan,” katanya dalam kenyataan.

Tambah Mohd Hasnul, pihaknya berkeyakinan terhadap usaha melantik pengurus perundangan adalah perkara terbaik dilaksanakan oleh Kumpulan bagi membolehkan ia menjejaki proses dengan lebih cepat untuk memulihkan kedudukan kewangan Kumpulan.
“Melalui usaha ini, kami akan berada dalam landasan yang baik untuk mencatat keputusan kewangan yang kukuh, untuk menyahut cabaran yang telah memberi kesan kepada IECSB dan melambatkan proses pemulihan semula bagi Ireka.
“Ia juga akan membolehkan kami keluar daripada status PN17 dan membolehkan kami kembali membina dan membangunkan perniagaan,” ujarnya. -KOSMO! ONLINE


JAS Pulau Pinang terima banyak aduan pembakaran terbuka di taman perumahan
Oleh SITI NOR MAS ERAH AMRAN

29 Julai 2022, 6:47 pm
SEBERANG PERAI – Jabatan Alam Sekitar (JAS) Pulau Pinang akan meningkatkan pemantauan dan penguatkuasaan aktiviti pembakaran terbuka bagi tujuan menangani pencemaran udara di negeri ini.
Pengarah JAS negeri, Sharifah Zakiah Syed Sahab berkata, sebanyak 364 aduan pembakaran terbuka direkodkan sehingga 20 Julai lalu.
Katanya, pembakaran sampah-sarap mencatatkan rekod tertinggi dengan 123 kes yang kebanyakannya membabitkan kawasan taman perumahan diikuti dengan kawasan kebun kecil, belukar dan tapak pelupusan sampah haram.
“Dalam tempoh sama, sebanyak 28 kompaun berjumlah RM56,000 telah dikeluarkan mengikut Seksyen 29A Akta Kualiti Alam Sekeliling 1974.
“Kita amat mengharapkan penduduk taman perumahan khususnya supaya tidak melakukan aktiviti pembakaran terbuka kerana asap dan bau akan mengganggu jiran-jiran lain.
“Jangan bakar sampah atau tayar, sebaliknya uruslah sampah dengan lebih berhemah seperti pengasingan buangan dan kitar semula,” katanya selepas merasmikan Taklimat Larangan Pembakaran Terbuka di Wisma Persekutuan di Kepala Batas di sini hari ini.

Pada majlis sama, beliau turut melancarkan Kempen Pengumpulan Barangan Elektrik dan Elektronik Isi Rumah bagi menggalakkan orang awam membuang peralatan elektrik dengan betul sekali gus mengurangkan risiko ancaman kesihatan dan pencemaran alam sekitar. – KOSMO! ONLINE


Warga emas terkejut terima bil elektrik hampir 10,000 baht
Oleh KOSMO!

29 Julai 2022, 6:00 pm
BANGKOK – Seorang lelaki warga emas di wilayah Kamphaeng Phet, Thailand tidak percaya apabila bil elektrik terbaharunya mencecah hampir 10,000 baht (RM1,229), lapor laman berita Thaiger semalam.
Lelaki tersebut pula terpaksa membuat pinjaman untuk membayar bil elektriknya pada bulan ini.
Menurut bil yang dikeluarkan Pihak Berkuasa Elektrik Metropolitan (MEA) itu, isi rumahnya yang terdiri daripada tiga orang, menggunakan 1,976 kilowatt jam (kWh) elektrik pada bulan ini, yang berjumlah 9,177 baht (RM1,128) secara keseluruhan.
Keluarganya menghubungi MEA untuk mendapatkan pengesahan sama ada bil itu betul dan menurut MEA, ia betul. Pada kebiasaannya, isi rumah itu menggunakan 158 hingga 200 kWh elektrik sahaja.
Warga emas itu tinggal bersama anak saudara perempuannya, Plernpit Li, 57, dan anak wanita itu.
Plernpit berkata, dia menjual susu untuk menyara hidup dan pendapatannya tidak stabil kerana hanya mendapat 300 baht (RM36) sehari.

Menurutnya, mereka bergantung kepada pencen bapa saudaranya untuk membayar tenaga elektrik tetapi bil itu terlalu tinggi.
Warga emas itu meminta supaya dia boleh membayar bil tersebut secara ansuran tetapi MEA menolaknya. Jika ingin membayar secara ansuran, dia perlu melunaskan bil tersebut dalam tempoh tiga bulan.
Seorang wakil MEA pergi ke rumah warga emas itu untuk menyiasat bil berkenaan. MEA tidak menemui kerosakan pada meter elektrik tetapi menjangkakan bil tersebut meningkat disebabkan oleh kebocoran kuasa.
Bumbung rumah itu diperbuat daripada keluli dan wayar yang terletak di atas bumbung secara berselerak boleh menyebabkan elektrik bocor, kata seorang pekerja MEA di Wilayah Kamphaeng, Sanae Wonthip,.
Seorang juruteknik akan melawat rumah itu untuk membetulkan kebocoran. Tetapi, MEA berkata warga emas itu masih perlu membayar 9,177 baht untuk bil bulan Julai. – Agensi